Isu keselamatan penggiat seni dipandang serius KKD

(Fahmi (tiga, kiri) bersama pemenang Gaya P. Ramlee & Kebaya Saloma pada Perasmian Hari Seniman Kebangsaan 2023/BERNAMA)

HULU KELANG, 21 Mac- Kementerian memandang serius isu keselamatan artis.

Menteri Komunikasi dan Digital, Fahmi Fadzil berkata, beliau tidak mahu perkara yang menimpa pelakon Kamal Adli di Singapura berulang."Saya dan pihak Kementerian kita sangat perihatin aspek keselamatan artis."Saya tidak mahu perkara ini berlaku pada sesiasapa, jada saya tunggu beberapa laporan insya-Allah", kata Fahmi ketika ditemui wartawan dalam Majlis Sambutan Hari Seniman Kebangsaan 2023 di Studio Sound Stage FINAS di sini. Beliau bagaimanapun menyatakan kesediaan kerajaan bagi membantu penggiat seni yang menghadapi masalah seperti itu.

(Menteri Komunikasi dan Digital, Fahmi Fadzil/BERNAMA)


Program SME Bank iTEKAD ISHRAF sasar bimbing 400 usahawan asnaf

KUALA LUMPUR, 21 Mac- SME Bank menyasarkan membimbing seramai 400 orang usahawan asnaf melalui program "SME Bank iTEKAD ISHRAF" yang dilancarkan dengan kerjasama Yayasan Pembangunan Ekonomi Islam Malaysia (YaPEIM) dan enam lagi rakan strategik program.

Program Keusahawanan Asnaf yang sebelum ini dikenali sebagai Program ISHRAF SME Bank, telah dijenamakan semula menjadi Program SME Bank iTEKAD ISHRAF setelah diiktiraf oleh Bank Negara Malaysia (BNM) sebagai inisiatif yang seiring dengan objektif program kewangan sosial, iTEKAD yang dinaungi BNM.

(Menteri Pembangunan Usahawan dan Koperasi, Datuk Ewon Benedick/BERNAMA)

Menteri Pembangunan Usahawan dan Koperasi (KUSKOP), Datuk Ewon Benedick berkata, kementerian sangat optimis apabila melihat jumlah penyertaan meningkat lebih lima kali ganda iaitu daripada hanya 79 orang untuk Program ISHRAF 2.0 kepada 400 orang bagi siri ketiga ini. "Ini bermakna SME bank iTEKAD ISHRAF terbukti keberkesanannya dan saya berharap agar lebih ramai asnaf akan mendapat manfaatnya. "Kepada para peserta program saya ingin mengucapkan tahniah krn adanda telah dipilih untuk mengikuti program yang akan mengubah masa depan anda dan juga perniagaan yang diusahakan", katanya berucap dalam Majlis Pelancaran Program SME Bank iTEKAD Ishraf di Kuala Lumpur. Turut hadir Menteri di Jabatan Perdana Menteri (Hal Ehwal Agama), Senator Dato’ Setia Dr. Haji Mohd Na’im Haji Mokhtar.


Anugerah Tokoh Siswa KPT 2022: 916 penyertaan direkodkan

PUTRAJAYA, 20 Mac- Sebanyak 916 penyertaan telah direkodkan tahun ini menerusi Anugerah Tokoh Siswa Kementerian Pendidikan 2022.

Jumlah ini menunjukkan peningkatan penyertaan yang signifikan berbanding tahun-tahun sebelumnya.

Menteri Pengajian Tinggi Datuk Seri Mohamed Khaled Nordin berkata, pada masa sama anugerah ini sebagai pengiktirafan serta galakan kepada mahasiswa yang mempamerkan kecemerlangan kepimpinan.Ia menerusi penglibatan secara langsung dalam pelbagai bidang pembangunan insaniah yang mampu menyumbang kepada penyerlahan potensi diri individu berkenaan.

(Menteri Pengajian Tinggi, Datuk Seri Mohamed Khaled Nordin)

"Pada saya dan bagi kami di pihak kementerian, mandat dan tugas kami adalah memastikan kalian mendapat pendidikan terbaik dari pengajar paling berkualiti. "Pada masa yang sama, kementerian berperanan memberikan segala ruang dan peluang untuk mahasiswa mendapat pengalaman hidup yang diperlukan dalam meniti kedewasaan. "Ini mandat dan tugas yang saya dan kementerian pikul dengan penuh iltizam dan pertanggungjawaban", katanya ketika berucap sempena pelancaran Anugerah Tokoh Siswa 2022 di Putrajaya.Sebanyak 20 buah anugerah dipertandingkan merangkumi kategori kepimpinan, kesukarelawanan, keusahawanan dan kebudayaan.Mohamed Khaled turut mengumumkan dan menyampaikan Anugerah Utama Tokoh Siswa Kebangsaan 2022 yang dimenangi Mifzal Salihin.Mifzal, 22, pelajar tahun tiga Fakulti Kejuruteraan Mekanikal, Universiti Malaya (UM) membawa pulang wang tunai berjumlah RM3,000.00, trofi, biasiswa dan sijil kemenangan.Beliau terpilih merangkul anugerah itu hasil penglibatan cemerlang dalam bidang keusahawanan yang memberi manfaat kepada rakan universiti.


Petaling Jaya, Manjung dan Kluang antara bandar paling bahagia

PUTRAJAYA, 20 Mac- Petaling Jaya, Manjung dan Kluang diiktiraf sebagai antara 10 bandar paling bahagia 2022 di Malaysia sempena Sambutan Hari Kebahagiaan Sedunia. Turut tersenarai adalah bandar Gua Musang, Klang, Kulai, Krai, Kuantan, Rompin dan Alor Gajah.Kesemua bandar itu dipilih sebagai bandar paling bahagia melalui Kajian Indeks Kebahagiaan Malaysia 2022 yang dijalankan oleh Jabatan Perancangan Bandar dan Desa.Indeks kebahagian merupakan pengukuran umum terhadap tahap kesejahteraan penduduk merangkumi aspek kesihatan dan kesejahteraan mental dan fizikal.Tahap dan kualiti perkhidmatan yang diberikan pihak berkuasa tempatan (PBT) dalam penjagaan kebersihan persekitaran, pengurusan sisa pepejal dan kutipan sampah yang berkesan dan teratur menyumbang kepada tahap kebahagian. Ketua Setiausaha Kementerian Pembangunan Kerajaan Tempatan (KPKT) berkata, Datuk M Noor Azman Taib, kajian itu melibatkan 42,000 responden dari 117 PBT. Beliau menyatakanya ketika berucap pada majlis perasmian Sambutan Hari Kebahagiaan Sedunia 2023 di Putrajaya.

(Majlis perasmian Sambutan Hari Kebahagiaan Sedunia 2023 di Putrajaya)

Pengukuran indeks kebahagiaan di Malaysia dijalankan melalui Program Jaringan Penunjuk Mampan Bandar Luar Bandar Malaysia yang dikenali sebagai MURNInets.MURNInets merupakan satu sistem di bawah seliaan PLANMalaysia bagi mengukur kemampanan kawasan PBT di Malaysia.


Cadangan kemudahan cukai klinik gigi swasta dibawa kepada MoF

KUALA LUMPUR, 20 Mac- Timbalan Perdana Menteri, Datuk Seri Fadillah Yusof berkata beliau akan membawa cadangan kepada Kementerian Kewangan (MoF) untuk penelitian kemudahan cukai yang boleh diberikan kepada pengamal pergigian swasta yang mengusahakan klinik mereka di kawasan pinggir dan luar bandar,Katanya ia bagi menggalakkan lebih banyak pengusaha klinik pergigian di buka di seluruh negara dalam usaha menyebarluaskan perkhidmatan itu.Jelas beliau, bentuk pelepasan cukai itu akan diperincikan lagi, termasuk pembelian peralatan klinik. "Insya-Allah saya akan bawa perkara ini kepada pengetahuan MoF bagi menentukan langkah bagaimana kita boleh menyokong klinik pergigian ini sebab ia memerlukan peralatan yang agak mahal.

(Datuk Seri Fadillah Yusof selepas merasmikan Sambutan Hari Kesihatan Mulut Sedunia 2023 dan Pelancaran Dasar Kesihatan Pergigian Kebangsaan)

"Kalau import duti (peralatan klinik) dapat dikurangkan, sudah pasti ini membantu dari segi kos (pembelian peralatan),” katanya kepada pemberita selepas merasmikan Sambutan Hari Kesihatan Mulut Sedunia 2023 dan Pelancaran Dasar Kesihatan Pergigian Kebangsaan, di sini.Fadillah berkata demikian sebagai mengulas permintaan Timbalan Menteri Kesihatan Lukanisman Awang Sauni pada majlis itu yang berharap kerajaan dapat memberi potongan cukai pembelian peralatan pergigian kepada pengamal pergigian swasta yang mengusahakan klinik gigi di kawasan pinggir bandar dan luar bandar.


Kerajaan mahu sedia sistem pembayaran terbuka pengangkutan awam

SEPANG, 20 Mac- Sistem pembayaran terbuka membabitkan perkhidmatan pengangkutan awam akan dilaksanakan dalam tempoh terdekat.Menteri Pengangkutan Anthony Loke berkata ia bagi membolehkan pengguna mempunyai pilihan pembayaran lain daripada kaedah sedia ada, sekaligus menawarkan perkhidmatan lebih lancar. Katanya, semua agensi termasuk operator pengangkutan awam di bawah kementeriannya telah diarah mengaplikasikan sistem tersebut.Jelas beliau, ia akan membabitkan perkhidmatan pengangkutan awam khususnya di bawah Prasarana termasuk bas, Transit Aliran Ringan (LRT), Transit Aliran Massa (MRT) selain Keretapi Tanah Melayu Berhad (KTMB)."Umpamanya sekarang ini hanya dua pilihan, yang pertama pergi ke kaunter dan beli token dan kedua pilihan menggunakan Touch 'n Go .jadi kita nak satu sistem pembayaran terbuka dengan mempelbagaikan pilihan seperti penggunaan kad bank," katanya.

(Sistem pembayaran terbuka akan membolehkan pengguna menggunakan kad kredit atau debit sebagai pembayaran untuk menggunakan pengangkutan awam selain kad Touch 'n Go)

Katanya, buat masa ini, tempoh beberapa bulan diperlukan untuk mengintegrasikan sistem pembayaran terbuka tersebut.Beliau berkata demikian pada sidang media perasmian Plaza Premium Lounge di Lapangan Terbang Antarabangsa Kuala Lumpur, Sepang.Beliau mengulas kenyataan Perdana Menteri Datuk Anwar Ibrahim semalam mengenai monopoli Touch 'n Go yang mungkin ditimbang semula kerana dilihat tiada kemajuan meyakinkan dalam sistem itu.


Tiada keperluan tubuh Pasukan Khas Jihad Inflasi - Fuziah Salleh

ALOR GAJAH, 20 Mac- Tiada keperluan untuk menubuhkan semula Pasukan Khas Jihad Tangani Inflasi, bagi menangani masalah kos sara hidup rakyat.Timbalan Menteri Perdagangan Dalam Negeri dan Kos Sara Hidup Senator Fuziah Salleh berkata, ia berikutan terdapat pasukan pelaksana yang ditugaskan untuk meneliti perkara tersebut.Katanya, sebarang keputusan yang dibuat oleh Majlis Tindakan Kos Sara Hidup Negara (NACCOL) berkaitan usaha mengurangkan kos sara hidup rakyat akibat keadaan ekonomi negara akan dipantau oleh pasukan pelaksana tersebut."Jadi dia ada beberapa peringkat, paling akar umbi ialah pelaksana. Mereka akan meneliti setiap keputusan dan mengadakan mesyuarat dengan kerap," katanya ketika ditemui pemberita selepas merasmikan Program Jualan Rahmah Kasih Sayang bersama Julies di Kelemak, di sini.


Seorang lelaki dan wanita Filipina ditahan miliki ganja bernilai RM85,000

GUA MUSANG, 20 Mac- Seorang lelaki bersama seorang wanita warganegara Filipina ditahan bersama 34 kilogram dadah dipercayai ganja bernilai RM85,000 dalam satu sekatan jalan di Kilometer 8, Jalan Gua Musang-Kuala Lipis di sini pada Ahad.Lelaki warga tempatan berusia berusia 24 tahun yang memandu kereta jenis Perodua Axia dan penumpang wanita berusia 46 tahun itu diberkas kira-kira pukul 6.00 petang.Ketua Polis Daerah Gua Musang Superintendan Sik Choon Foo berkata, pemeriksaaan di dalam kereta itu menemui sebanyak 34 bungkusan ketulan mampat daun kering di bahagian tempat duduk penumpang belakang.Katanya, ketulan daun yang dipercayai dadah jenis ganja seberat 34 kilogram itu dibungkus di dalam kotak syarikat kurier dipercayai diperoleh dari negara jiran serta dibawa ke Kuala Lumpur untuk dijual di pasaran Lembah Klang."Semasa pasukan polis sedang melakukan pemeriksaan sebuah kenderaan pacuan empat roda ditahan. Hasil pemeriksaan kenderaan tersebut mendapati ketulan mampat dipercayai ganja dan rampasan telah dibuat dan dibawa ke IPD Gua Musang."Siasatan lanjut mendapati sebanyak 34 bungkusan ketulan ganja mampat dalam anggaran 1 kg setiap ketulan dan dipercayai ganja tersebut diperolehi dari negara jiran untuk dibawa ke ibu negara melalui kelantan. Ketulan mampat ini boleh digunakan untuk seramai 34,000 penagih dadah jenis ganja," katanya di sini.Tambah Superitenden Choon Foo, kedua-dua suspek ditahan reman selama tujuh hari bermula hari ini untuk siasatan lanjut mengikut Seksyen 39B Akta Dadah Berbahaya 1952 dan Seksyen 15 (1) (a) Akta Dadah Berbahaya 1952.


KLIA perlu capai semula 10 ranking terbaik dunia

SEPANG, 20 Mac - Lapangan Terbang Antarabangsa Kuala Lumpur (KLIA) perlu mencapai kedudukan sebagai 10 lapangan terbang terbaik di dunia. Menteri Pengangkutan, Anthony Loke berkata bagi mencapai sasaran itu penambahbaikan dan penyelenggaraan operasi di lapangan terbang perlu dilaksana.Antaranya, perkhidmatan penggerak penumpang automasi atau aerotrain dan sistem pengendalian bagasi antara yang menjadi rungutan penumpang kerana sistem yang sudah usang.

"Kedua-dua komponen ini amat penting kepada perkhidmatan lapangan terbang kerana bagi seorang penumpang yang pentingnya apabila mereka berlepas ataupun mendarat di satu-satu lapangan terbang yang pentingnya mereka sampai ke pesawat dengan satu perjalanan yg lancar."keduanya, apabila mendarat mereka mahu ambil bagasi dengan segera," katanya pada sidang media selepas merasmikan Plaza Premium Lounge di KLIA, di sini.Tambah Loke, berdasarkan penilaian yang dilakukan oleh penilai antarabangsa Skytrax, KLIA berada di tangga ke-67 dalam senarai lapangan terbang terbaik dunia 2023 daripada kedudukan ke-62 pada tahun sebelumnya.Rekod terbaik yang pernah dicapai oleh KLIA adalah di tangga kedua pada tahun 2001, sebelum merosot ke kedudukan ke 14 pada 2013 dan ke 44 pada 2018.


Kadar sewa konsep 'Rahmah' buat peniaga bazar Ramadan Bayan Baru

BUKIT MERTAJAM, 20 Mac- Seramai 142 peniaga Bazar Ramadan di pekarangan Masjid Umar Ibnu Al-Khattab di Bayan Baru, bakal menikmat kadar sewa ruang niaga berkonsep 'Rahmah' menjelang Khamis ini.Kesemua peniaga bazar Ramadan itu dikenakan kadar sewaan tetap RM1,000 berbanding kadar sewaan mengikut bidaan yang boleh mencecah sehingga RM3,000.Menurut Pengarah Kementerian Perdagangan Dalam negeri dan Kos Sara Hidup (KPDN) Pulau Pinang S. Jegan, Bazar Ramadan Rahmah itu merupakan inisiatif baharu KPDN negeri itu.Ia membabitkan 142 lot perniagaan di Bazar Ramadan Bayan Baru."Dan dalam masa sama, kita akan cuba perkenalkan konsep Menu Rahmah dalam Bazar Ramadan Rahmah kali ini, tetapi itu masih dalam peringkat perbincangan lagi. Ini tambahan sendiri daripada gerai-gerai dan restoran," katanya kepada pemberita di sini.Gimik pelancaran Bazar Ramadan Rahmah itu dijangka akan dilaksanakan oleh Timbalan Menteri KPDN, Senator Fuziah Salleh pada 30 Mac ini.


KPDN Pulau Pinang, tahan empat lori seludup diesel

BUKIT MERTAJAM, 20 Mac- Kementerian Perdagangan Dalam negeri dan Kos Sara Hidup (KPDN) Pulau Pinang berjaya menahan empat buah lori yang dipercayai beroperasi menjalankan kegiatan penyeludupan diesel.Penahanan dibuat menerusi Op Tiris membabitkan dua kawasan berasingan pada Sabtu dan Ahad.Pengarah KPDN negeri S. Jegan berkata, pihaknya merampas 10,600 liter diesel menerusi empat lori terbabit.Menurutnya, operasi pertama telah menahan sebuah lori di Bandar Perda pada pukul 3.00 petang, Sabtu lalu.Bagaimanapun pemandunya telah melarikan diri selepas menghentikan kenderaannya itu apabila menyedari diekori pihak berkuasa.Manakala, dalam operasi kedua, pihaknya berjaya menahan tiga buah lori di Sungai Bakap, Nibong Tebal, dan menahan seorang pemandu berusia 25 tahun kira-kira pukul 10.30 malam.Siasatan mendapati, kesemua lori terbabit telah diubah suai dengan manambah tangki bagi menjalankan kegiatan penyeludupan berkenaan.Modus operandi adalah membeli bahan api bersubsidi di stesen-stesen minyak negeri itu dan kemudiannnya mengumpul di tempat penyimpanan sementara bagi tujuan penjualan kepada pihak ketiga. "Kita dapati ada pihak cuba melakukan aktiviti penyelewengan ini dan cuba bertindak lebih agresif. Apabila dia nampak kita punya keseriusan banyak kes dan mula meletakkan tonto."Ketika pemandu tinggal lori kita mengupah trak penunda syarikat untuk bawa lori tersebut ke stor. Syarikat itu turut diberi amaran kerana tidak membantu KPDN, tindakan perundangan boleh dikenakan kepada syarikat," katanya dalam sidang media di Kompleks Penyimpanan Ekshibit KPDN, di sini.Keseluruhan rampasan dianggarkan bernilai kira-kira RM134,000.Kes disiasat mengikut Seksyen Akta Kawan Bekalan 1961.


TH bantuan kewangan Haji RM400 juta

KUALA LUMPUR, 20 Mac-Tabung Haji (TH) akan menanggung Bantuan Kewangan Haji berjumlah lebih dari RM400 juta bagi menampung sebahagian daripada kos menunaikan ibadat haji tahun ini.Bantuan itu hanya diberi kepada jemaah Muassasah terpilih dan menunaikan haji buat pertama kali secara bersasar kepada kumpulan B40 dan kumpulan M40.Menurut Pengarah Urusan Kumpulan dan Ketua Pegawai Eksekutif TH, Datuk Seri Amrin Awaludin sejak 2001 sejumlah RM2.2 bilion daripada pendapatan hasil pelaburan TH telah dibelanjakan bagi Bantuan Kewangan Haji."Bantuan kewangan haji ini akan diberikan kepada jemaah haji kali pertama dibawah kategori B40 dan M40 Untuk M40 pula, bantuan kewangan yang diberikan 48 peratus. Jadi, mereka hanya perlu bayar RM15,980."Bagi kumpulan T20, perlu membayar keseluruhan kos, iaitu RM30,850," katanya dalam sidang media pengumuman kos, bayaran dan bantuan kewangan haji 2023 di sini, hari ini.Tambahnya lagi, kos menunaikan haji bagi seorang jemaah Muassasah meningatkan 8 peratus pada tahun ini kepada RM30,850 berbanding tahun lalu sebanyak RM28,632.Peningkatan kos menunaikan haji berlaku berikutan faktor-faktor di luar kawalan TH seperti peningkatan kadar inflasi, cukai nilai tambah (VAT) sebanyak 15%, peningkatan caj bagi perkhidmatan di Arab Saudi dan kos pasca wabak Covid-19 serta pembangunan di Makkah dan Madinah.

(Pengarah Urusan Kumpulan dan Ketua Pegawai Eksekutif TH, Datuk Seri Amrin Awaludin)


Hannah Yeoh tampil beri keterangan di IPD Sentul

KUALA LUMPUR, 20 Mac- Menteri Belia dan Sukan Hannah Yeoh hari ini hadir memberi keterangan di Ibu Pejabat Polis Daerah (IPD) Sentul di sini bagi membantu siasatan berkaitan penganjuran program 'Jom Ziarah Gereja' oleh pertubuhan bukan kerajaan (NGO) yang bernaung di bawah Kementerian Belia dan Sukan (KBS).Beliau tiba di IPD Sentul bersama peguamnya, Sangeet Kaur Deo kira-kira pukul 5.30 petang. Ahli Parlimen Segambut itu berkata beliau memberikan kerjasama penuh kepada siasatan polis dan keterangannya konsisten seperti yang dijawab dalam Parlimen minggu lepas berkaitan program berkenaan."Saya hadir selepas membaca berita bahawa saya dipanggil untuk memberi keterangan hari ini dan tidak mahu membuang masa," katanya kepada pemberita di hadapan IPD Sentul di sini, hari ini. Beliau turut berharap polis dapat melengkapkan kertas siasatan berhubung kes itu. Ketua Polis Daerah Sentul ACP Beh Eng Lai ketika dihubungi mengesahkan Hannah telah hadir memberi keterangan hari ini bagi membantu siasatan. Semalam Ketua Polis Kuala Lumpur Datuk Azmi Abu Kassim dilaporkan berkata satu kertas siasatan dibuka berhubung penganjuran program itu walaupun program berkenaan telah dibatalkan. Program 'Jom Ziarah Gereja' adalah inisiatif di bawah Projek Artikel 11 diterajui Impact Malaysia iaitu sebuah NGO yang bernaung di bawah KBS. Selasa lepas, ketika menggulung perbahasan Belanjawan 2023 bagi Kementerian Belia dan Sukan di Dewan Rakyat, Hannah menjelaskan bahawa program 'Jom Ziarah Gereja’ tidak melibatkan individu beragama Islam.- BERNAMA


KDN & KKM diminta kemuka data masalah sosial dan kesihatan belia

KUALA LUMPUR, 20 Mac- Kementerian Dalam Negeri dan Kementerian Kesihatan diminta mengemukakan data terkini membabitkan masalah sosial dan kesihatan belia dalam Mesyuarat Jawatankuasa Kabinet Pembangunan Belia, akan datang.Jelas Menteri Belia dan Sukan, Hannah Yeoh, ia bagi meneliti solusi bertepatan berdasarkan data terkini.Mesyuarat kali terakhir diadakan pada 2018 itu menghimpunkan 29 kementerian dan dijadual bersidang dua hingga tiga kali setahun bagi memperkemas sistem penyampaian inisiatif dan pemerkasaan belia."Jawatankuasa ini kali terakhir bermersyuarat pada 2018 jadi, bawah pimpinan Timbalan Perdana Menteri kita mahu kerapkan lagi mesyuarat ini sekurang-kurangnya dua hingga tiga kali setahun untuk bawa semua kementerian dan dalam mesyuarat akan datang."Kita telah meminta semua kementerian ini dan dua kementerian khas, KDN dan KKM untuk membentangkan data terkini melibatkan belia dan masa sosial dan supaya kementerian lain boleh buat intervensi bertepatan dengan data,"katanya.Beliau berkata demikian dalam sidang media seusai Mesyuarat Jawatankuasa Kabinet Pembangunan Belia di Parlimen.Turut dibincangkan dalam mesyuarat yang dipengerusikan Timbalan Perdana Menteri, Datuk Seri Dr Ahmad Zahid Hamidi itu termasuklah, Semakan Semula Keanggotaan Terma Rujukan dan Cadangan Tatakelola JKPB, serta Pembangunan Kerangka Dasar/Garis Panduan bagi Pekerja Gig di Malaysia.

(Sidang media selepas Mesyuarat Jawatankuasa Kabinet Pembangunan Belia di Parlimen)


Pelaksanaan Projek LJK libatkan pemasangan 40 unit lampu

KUALA LUMPUR, 20 Mac-Pelaksanaan Projek Lampu Jalan Kampung (LJK) melibatkan pemasangan sehingga 40 unit lampu bagi sesebuah kampung di atas talian grid sedia ada.Menurut Timbalan Menteri Kemajuan Desa dan Wilayah, Datuk Rubiah Wang, tumpuan diberikan di hadapan bangunan awam seperti rumah ibadat, sekolah, balai raya serta persimpangan jalan memasuki kampung.Bagi memastikan kuantiti pemasangan LJK yang sesuai untuk setiap kampung, Pejabat Pembangunan Negeri bertanggungjawab untuk menyelaras dan mengenal pasti keperluan serta cadangan lokasi pemasangan di dalam kampung."Kampung-kampung yang layak dipertimbangkan untuk pemasangan lampu jalan adalah yang pertama semua kampung di luar dan pinggir bandar yang mendapat bekalan elektrik melalui sambungan talian grid, kedua kawasan penempatan atau kampung-kampung di bawah Rancangan FELDA, tetapi pelaksanaan dan pembiayaan kos pemasangan serta penyelenggaraan adalah dipertanggungjawabkan oleh Kerajaan kepada FELDA.Manakala, kampung-kampung yang tidak layak untuk memohon program ini adalah kampung-kampung yang belum mendapat bekalan elektrik melalui sambungan talian grid, kampung-kampung di dalam kawasan pengoperasian PBT dan kawasan taman perumahan atau penempatan semula yang dimajukan pihak swasta", katanya ketika menjawab pertanyaan wakil Jerlun, Dr Abd Ghani Ahmad.Tambah Rubiah, tempoh kelulusan permohonan adalah di antara 12 hingga 24 bulan tertakluk kepada proses perolehan, semakan di tapak dan tempoh kontrak.

(Menurut Timbalan Menteri Kemajuan Desa dan Wilayah, Datuk Rubiah Wang)


Johor catat kenaikan kes kesihatan mental sejak pandemik COVID-19

ISKANDAR PUTERI, 20 Mac- Johor mencatatkan kenaikan lebih 20% kes kesihatan mental serta gangguan emosi, sejak pandemik COVID-19, tiga tahun lalu.Exco Kesihatan dan Perpaduan, Ling Tian Soon berkata, sebanyak 28% kes direkodkan pada tahun lalu, berbanding 21 kes pada 2021.Menurut Tian Soon, sebanyak 57,875 pesakit kes kesihatan mental dan gangguan emosi disaring tahun lalu, manakala hanya 35,951 pesakit, pada 2021."Kalau dibandingkan kes-kes sebelum pandemik, 11%atau 12% tetapi sejak permulaan pandemik, jumlah kes kita yang terima lebih 20%,"katanya.Isu kesihatan mental dan gangguan emosi perlu diselesaikan secara holistik, termasuk mengenal pasti dan menangani punca kepada perubahan emosi.Antara punca dikenal pasti, kehilangan pekerjaan dan isu kewangan.Beliau berkata demikian semasa pembentangan di Sidang Dewan Undangan Negeri Johor.Dalam pada itu, Tian Soon turut memberitahu, Jabatan Kesihatan Negeri Johor (JKNJ) telah menyediakan sistem saringan minda sihat dalam talian (eDass), menawarkan saranan intervensi serta merta.

(Exco Kesihatan dan Perpaduan, Ling Tian Soon)


RM12.1 juta, baiki cerun rosak, tanah runtuh di Johor

ISKANDAR PUTERI, 20 Mac- Peruntukan sebanyak RM12.1 juta diperlukan, bagi membaiki cerun yang rosak, serta tanah runtuh akibat bencana banjir di 36 lokasi di Johor, baru-baru ini.Exco Pengangkutan, Kerja Raya dan Infrastruktur Johor, Mohamad Fazli Mohamad Salleh berkata, kerja pembaikan tidak boleh disegerakan kerana ia memerlukan kajian teknikal, selain tempoh pembaikan mengambil masa sehingga tujuh bulan.Pihak Jabatan Kerja Raya dan konsesi disaran menggunakan sumber luar bagi mempercepat kerja pembaikan jalan, susulan kekurangan sumber kerja disebabkan lokasi yang banyak.Selain itu, permohonan JKR kepada kerajaan persekutuan, berkenaan kos pembaikan jalan rosak bernilai RM168 juta akan dinilai semula, selepas banjir surut di seluruh negeri.

(Exco Pengangkutan, Kerja Raya dan Infrastruktur Johor, Mohamad Fazli Mohamad Salleh)


Sukan SEA 2023: Sasaran pingat dirombak semula

PETALING JAYA, 20 Mac-Sasaran pingat Malaysia pada sukan SEA 2023 di Kemboja dirombak semula.Ketua kontinjen, Datuk Mohd. Nasir Ali berkata, satu mesyuarat khas akan diadakan dalam masa terdekat bagi membincangkan semula jumlah sebenar sasaran pingat negara.Datuk Mohd. Nasir memaklumkan, mesyuarat itu akan diadakan bersama Majlis Sukan Negara, Institut Sukan Negara dan persatuan-persatuan sukan terlibat."Kita akan buat satu mesyuarat untuk memastikan sasaran tersebut dan kita memang bercadang dan bertekad agar sasaran lebaih baik dari Hanoi", katanya.Beliau ditemui ketika meninjau persiapan atlet dan jurulatih sukan lumba berhalangan hari ini.

(Ketua kontinjen negara, Datuk Mohd Nasir Ali)


Permaisuri Agong rasmi Vila ARAH MAKNA

GOMBAK, 20 Mac- Raja Permaisuri Agong, Tunku Hajah Azizah Aminah Maimunah Iskandariah berkenan berangkat merasmikan Vila ARAH MAKNA di Gombak, hari ini.Keberangkatan tiba Seri Paduka Baginda yang juga Ketua Perlembagaan Universiti Islam Antarabangsa Malaysia (UIAM) pada pukul 3.00 petang disambut Rektor UIAM, Prof Emeritus Tan Sri Dzulkifli Abdul Razak dan Pengurus Besar Majlis Kansar Nasional (MAKNA), Farahida Mojd Farid.Vila tersebut merupakan rumah perantara MAKNA yang ketujuh yang mula beroperasi sejak November 2022 hasil kerjasama pihak UIAM dan MAKNA.Rumah tersebut menyediakan kemudahan penginapan sementara kepada pesakit-pesakit kanser yang sedang me jalani rawatan seperti radioterapi dan kemotrapi di Hospital Kuala Lumpur.Pada program tersebut, Tunku Azizah juga berkenan membuat lawatan di dalam rumah dan bertemu beberapa orang pesakit kanser yang sedang menghuni villa tersebut.Vila ARAH MAKNA dilengkapi enam bilik yang memuatkan 12 buah katil individu dan pelbagai kemudahan asas yang lain untuk keselesaan para pesakit yang mendiami villa tersebut seperti rumah mereka sendiri.Selesai lawatan, baginda juga berkenan berangkat ke Masjid Al-Syakirin Gombak yang terletak bersebelahan Vila ARAH MAKNA untuk majlis santapan yang disediakan oleh pasukan mKitchen.


KPDN perluaskan inisiatif Rahmah kepada sektor perbankan dan Insurans

KUALA LUMPUR, 20 Mac-Kementerian Perdagangan Dalam Negeri dan Kos Sara Hidup (KPDN) akan mengadakan sesi libat urus dengan pihak perbankan dan insurans bagi meluaskan insiatif Rahmah.Menterinya Datuk Seri Salahuddin Ayub berkata, sesi libat urus itu dijangka akan diadakan dalam masa terdekat. Tambahnya, Etika Insuran menjadi institusi pertama memberi reaksi positif terhadap hasrat KPDN untuk menawarkan inisiatif insurans bersifat rahmah kepada rakyat.

"yang pertama sekali telah respon ialah etiqa insuran yang saya telah minta pegawai libat urus tengok macam mana kita boleh jayakan insuran rahmah ini sama ada kenderaan ataupun perumahan, properties dan seumpamanya", ujar Salahuddin yang ditemui media selepas menghadiri Program kenduri Menu Rahmah di Parlimen.

Menurut Salahuddin akan meminta bantuan daripada Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz untuk mengadakan pertemuan dengan pihak perbankan minggu depan.

Turut hadir Timbalan Perdana Menteri, Datuk Seri Ahmad Zahid Hamidi, menteri dan ahli-ahli Parlimen lain.

Sebanyak 15 syarikat makanan mengambil bahagian dalam kenduri tersebut yang turut menyediakan menu rahmah di restoran masing-masing.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)


Tragedi Batang Kali, Kerajaan sedia Draf GPP tapak perkhemahan

KUALA LUMPUR, 20 Mac-Kementerian Pembangunan Kerajaan Tempatan, KPKT melalui Jabatan Perancangan Bandar dan Desa (PLANMalaysia) elah menyediakan Draf Garis Panduan Perancangan, GPP Tapak Perkhemahan susulan daripada kejadian tanah runtuh di Batang Kali pada Disember tahun lalu.Timbalan Menteri Pembangunan Kerajaan Tempatan, Akmal Nasrullah Mohd Nasir berkata, Draf GPP ini dijangka dapat dimuktamadkan pada akhir April depan setelah mengambil kira pandangan dan maklum balas daripada pelbagai agensi berkaitan, pihak berkuasa tempatan dan pemain industri.Tambah Akmal lagi, GPP ini memberi fokus kepada aktiviti perkhemahan jenis asas iaitu perkhemahan yang menggunakan khemah yang didirikan di kawasan semula jadi dengan kemudahan asas yang minimum berserta kelengkapan, peralatan dan makanan yang perlu dibawa sendiri oleh peserta. "Draf GPP juga menyentuh aspek berkaitan pematuhan perundangan di bawah bidang kuasa Pihak Berkuasa Tempatan (PBT) dan agensi berkaitan seperti kelulusan permit sementara bangunan, lesen perniagaan, permit papan tanda dan iklan, permit menjalankan aktiviti luar atau ekstrem dan lain-lain. Adalah diharapkan dengan adanya garis panduan yang disediakan, aspek-aspek berkaitan keselamatan, keselesaan dan pemuliharaan alam semula jadi dapat diberi perhatian dalam perancangan dan pembangunan tapak-tapak perkhemahan supaya tragedi Batang Kali dapat dielakkan pada masa akan datang", ujarnya ketika menjawab pertanyaan ahli parlimen Damansara, Gobind Singh Deo.

(Timbalan Menteri Pembangunan Kerajaan Tempatan, Akmal Nasrullah Mohd Nasir)


KPDN anjur kenduri Menu Rahmah di Parlimen

(Perdana Menteri menghadiri program kenduri Menu Rahmah di Dewan Serbaguna, Parlimen)

KUALA LUMPUR, 20 Mac- Perdana Menteri, Datuk Seri Anwar Ibrahim menghadiri program kenduri Menu Rahmah di Dewan Serbaguna, Parlimen.Sebanyak 14 pemain industri termasuk persatuan-persatuan penyedia makanan yang menawarkan Menu Rahmah dikumpulkan di dalam majlis kenduri tersebut.Perdana Menteri yang hadir kira-kira pukul 1.30 tengah hari diiringi Timbalan Perdana Menteri, Datuk Seri Dr Ahmad Zahid Hamidi dan Menteri Perdagangan Dalam Negeri dan Kos Sara Hidup, Datuk Seri Salahuddin Ayub.Antara industri dan persatuan yang menyertai majlis kenduri itu ialah Mydin, AEON Big, Persatuan Pengusaha Restoran India Muslim, PLUS Berhad, Burger King, A&W Malaysia, Marry Brown Sdn Bhd, Old Town White Coffee, McDonald’s Malaysia,  dan Temerloh Catering Sdn. Bhd.Majlis kenduri anjuran KPDN itu menyediakan makanan Menu Rahmah kepada kira-kira 2,500 jemputan secara percuma.Menurut Datuk Seri Salahuddin Ayub, kenduri ini menunjukkan sinergi yang positif antara pengusaha makanan serta kerajaan dan manifestasinya."Sebagaimana saya janjikan semasa menggulung perbahasan belanjawan hari ni  KPDN menyempurnakan kenduri Menu Rahmah dan antara objektifnya adalah mempamerkan kepada  masyarakat bahawa janji kita Menu Rahmah, bukan menu yang lekeh atau 'low class'. "Saya ucap terima kasih kepada semua pemain industri daripada yang besar atau sekecil-kecil pun, kita dapati mereka tidak kompromi tentang kualiti dan kuantiti,"katanya.Beliau bercakap kepada media selepas menghadiri program kenduri Menu Rahmah di Parlimen.Menu Rahmah merupakan inisiatif kerajaan dalam membantu dan mengurangkan kos sara hidup rakyat terutama golongan yang memerlukan untuk mendapatkan makanan bermasak yang seimbang pada harga RM5 dan ke bawah.


Sekolah model K11 akan diperluas, atasi keciciran murid

LIPIS, 20 Mac - Sekolah Model Khas Komprehensif 11 (K11) akan diperluaskan lagi di seluruh negara dalam usaha menangani masalah keciciran dalam kalangan murid.Menteri Pendidikan, Fadhlina Sidek berkata setakat ini hanya dua negeri iaitu Pahang dan Sarawak mempunyai sekolah model khas tersebut yang beroperasi dengan baik.

"Terima kasih tidak terhingga kepada kerajaan negeri yang telah memberikan laluan mudah kepada KPM untuk menjadikan sekolah ini projek rintis atas beberapa keprihatinan yang tinggi."Ini adalah untuk mengelakakan keciciran dikalangan anak-anak orang asli di kawasan lipis ini. Kedua adalah untuk menjamin akses pendidikan yang berkualiti kepada anak-anak orang asli dan ketiga untuk memastikan bahawa persekolahan mereka dan juga jaminan kepada pendidikan mereka ini terjamin dalam projek-projek khas seperti ini," katanya.Beliau berkata demikian kepada pemberita di Majlis Pengoperasian Pembukaan Model Khas Komprehensif 11 (K11) Secara Rintis di Sekolah Sekolah Menengah Kebangsaan (RPS) Betau, di sini.Sekolah K11 merupakan sekolah komprehensif yang mempunyai murid dan pelajar daripada tahun satu hingga tingkatan lima.


Tiada sebarang permohonan rasmi diterima bagi bina Aerodrome KXP

KUALA LUMPUR, 20 Mac-Kementerian Pengangkutan belum menerima sebarang Permohonan rasmi bagi mendapatkan kebenaran aerodrome bagi pelaksanaan Projek Lapangan Terbang Antarabangsa Kulim (KXP).Menteri Pengangkutan, Anthony Loke Siew Fook berkata mana-mana pihak yang ingin menubuhkan dan membina sesebuah aerodrome perlu memohon kebenaran daripada Kementerian Pengangkutan seperti tertakluk di bawah Akta Penerbangan Awam 1969.Tambahnya, selepas Pelan Induk Utama Pembangunan Kedah Aerotropolis dimuktamadkan, belum ada permohonan rasmi berhubung penubuhan KXP secara terperinci."Belum ada permohonan rasmi kepada kementerian Pengangkutan bagi mendapatkan kebenaran Aerodrone. Kelulusan yang diberi hanya secara prinsip Pihak Majlis perancangan Negara", katanya ketika menjawab soalan ahli parlimen Padang Serai, Datuk Azman Nasrudin yang ingin tahu peranan Kementerian Pengangkutan bagi memastikan Projek Kedah Aerotropolis diteruskan.Pada pembentangan Bajet 2023 lalu, Perdana Menteri Datuk Seri Anwar Ibrahim Kerajaan Pusat tidak boleh mempertimbangkan pembinaan lapangan terbang baharu di Kulim.Sebaliknya kerajaan bercadang untuk menaik taraf Lapangan Terbang Antarabangsa Pulau Pinang dan Lapangan Terbang Sultan Abdul Aziz Shah di Subang, berbanding membangunkan hab baharu.Menurut Anwar lagi, kerja naik taraf itu akan dilaksanakan pada kos jauh lebih rendah berbanding cadangan membina lapangan terbang baharu di Kulim yang dianggarkan berjumlah RM7 bilion.

(Projek Lapangan Terbang Antarabangsa Kulim (KXP))


Indeks jenayah di Langkawi menurun

(Sambutan Peringatan Hari Polis ke 216 Peringkat Ibu Pejabat Polis Daerah Langkawi)

LANGKAWI, 20 Mac- Kadar indeks jenayah di Langkawi pada tahun lalu menurun kepada 247 kes berbanding 262 kes pada 2021.Angka itu dilihat terus menunjukkan trend menurun bagi suku pertama 2023 dengan hanya 42 kes jenayah dilaporkan setakat semalam.Ketua Polis Daerah Langkawi Asisten Komisioner Shariman Ashari berkata, ia berikutan pihak polis menggandakan Operasi Bersepadu secara mingguan dalam memastikan Langkawi bebas jenayah."Kita teruskan untuk memastikan penurunan kadar jenayah dengan peningkatan operasi-operasi bersepadu yang kita buat secara mingguan di seluruh kawasan Langkawi serta kita mempergiatkan tangkapan-tangkapan berkaitan dengan penyalahgunaan dadah,"katanya.Laporan kecurian motorsikal adalah yang paling banyak direkodkan dengan lebih 100 kes sepanjang 2019 namun menurun sehingga paras bawah 50 kes untuk dua tahun kebelakangan.Beliau ditemui pemberita sempena Sambutan Peringatan Hari Polis ke 216 Peringkat Ibu Pejabat Polis Daerah Langkawi.

(Ketua Polis Daerah Langkawi Asisten Komisioner Shariman Ashari)


Taman Negara Johor Gunung Ledang catat 23,491 pengunjung

ISKANDAR PUTERI, 20 Mac - Taman Negara Johor Gunung Ledang di Tangkak mencatat 22,089 pengunjung tempatan dan 1,402 pengunjung luar negara, sepanjang tahun lalu.Jumlah tersebut meningkat, berbanding 4,179 pengunjung pada 2021.Exco Pelancongan Johor, K. Raven Kumar berkata bagi terus memperkasa daya tarikan kepada pelancongan, kerajaan negeri akan menganjurkan Karnival Gunung Ledang bersempena pembukaan Air Terjun Taman Negara Gunung Ledang, tahun ini.

"Karnival selama tiga hari ini akan memberi peluang kepada komuniti setempat dalam menjana ekonomi bagi mempergiatkan lagi industri pelancongan di Tangkak. Tambahan pula cadangan penganjuran Pendakian Antarabangsa Gunung Ledang akan menarik minat pendaki dari dalam dan luar negara," katanya semasa sesi pembentangan di Sidang Dewan Undangan Negeri Johor, di sini.Tambah Raven, naik taraf kemudahan sedia ada di lokasi air terjun, seperti tandas baharu, pintu gerbang, kafeteria dan pagar automatik turut akan dilaksana.Beliau berkata Perbadanan Taman Negara Johor sedang menyediakan dokumen pelan Pembangunan Taman-Taman Negara Johor selama lima tahun bagi meningkatkan imej Taman Negara.


Liputan internet 97% di kawasan berpenduduk, tumpu di kawasan lain

(Menteri Komunikasi dan Digital, Fahmi Fadzil)

KUALA LUMPUR, 20 Mac- Kementerian Komunikasi dan Digital, KKD akan meneruskan usaha memastikan kualiti perkhidmatan internet akan disediakan dengan melihat isu seperti kelopongan liputan bagi menambah baik 'Standard Kualiti' dan 'Kualiti Pengalaman' seperti di lebuh raya, dalambangunan, dan di stadium. Ia setelah melihat capaian internet yang telah mencecah 97% untuk kawasan berpenduduk.Menteri Komunikasi dan Digital, Fahmi Fadzil, liputan baki 3% kawasan berpenduduk akan menjadi fokus utama bagi Pelan Jalinan Digital Negara, JENDELA Fasa 2 (2023-2025), termasuk ketersediaan sambungan gentian optik kepada 9 juta premis di seluruh negara dapat dicapai pada penghujung tahun 2025."Pelaksanaan 5G yang pada asalnya dirancang bawah JENDELA Fasa 2 (2023-2025) telah diawalkan pada Fasa 1, iaitu penghujung 2021. Pelaksanaan 5G yang dikendalikan Digital Nasional Berhad (DNB) kini berada di landasan tepat untuk mencapai sasaran yang ditetapkan. "Setakat Februari 2023, sebanyak 4,363 tapak 5G telah siap dibangunkan di seluruh negara. Dengan jumlah tersebut, ketersediaan rangkaian 5G telah mencapai 54.7% populasi dalam kawasan berpenduduk, dengan sasaran 80% di kawasan berpenduduk menjelang hujung tahun 2023,"katanya.Tambahnya lagi, inisiatif JENDELA yang merangkumi dua fasa mula dilaksanakan pada September 2020 yang mana pelaksanaan JENDELA Fasa 1 (2020- 2022) telah menunjukkan pencapaian yang cukup memberangsangkan. Fahmi menjelaskan kepada media selepas mengumumkan kejayaan JENDELA memenangi anugerah di persada antarabangsa, World Summit on the Information Society Prizes 2023 (WSIS Prizes 2023) di Geneva, Switzerland pada 14 Mac 2023.


MAIWP peruntuk RM4 juta laksana Program Rahmah Ramadan

KUALA LUMPUR, 20 Mac- Sejumlah RM4 juta diperuntuk Majlis Agama Islam Wilayah Persekutuan (MAIWP) untuk Program Iftar Rahmah Ramadan dengan kerjasama Jabatan Agama Islam Wilayah Persekutuan (JAWI). JAWI menerusi satu kenyataan memaklumkan, program melibatkan 70 buah masjid dan surau terpilih di seluruh Wilayah Persekutuan bagi menyediakan juadah berbuka puasa secara percuma sepanjang Ramadan kepada golongan yang memerlukan.Program berkonsepkan “soup kitchen” yang berpusat di masjid dan surau itu akan menyediakan pek makanan dengan pelbagai jenis menu juadah berbuka setiap hari secara percuma. Para petugas masjid dan surau akan memasak juadah secara bergotong-royong serta dibungkus untuk diedarkan kepada golongan sasaran seperti golongan B40, asnaf, petugas barisan hadapan dan mereka yang memerlukan. Program Iftar Rahmah Ramadan dijangka dapat memberikan manfaat kepada 21,000 orang penerima setiap hari dan hampir 630,000 orang penerima sepanjang program berlangsung. Inisiatif tersebut adalah bagi membantu meringankan beban perbelanjaan rakyat di bawah agenda Pelan Transformasi Hal Ehwal Agama Menuju Malaysia Madani (Al-Falah).


KPKT rangka spesifikasi baru Rumah PPR bagi tangani isu ketidakselesaan

KUALA LUMPUR, 20 Mac-Kementerian Pembangunan dan Kerajaan Tempatan KPKT bakal menetapkan beberapa spesifikasi baru berkaitan pembinaan program Perumahan Rakyat PPR.Timbalan Menterinya, Akmal Nasrullah Mohd Nasir berkata penetapan spesifikasi baru itu penting bagi menangani isu kepadatan dan ketidakselesaan penempatan terutamanya kepada kanak-kanak dan remaja.Jelasnya, spesifikasi dan panduan yang bakal dirangka itu akan menjadikan PPR lebih selamat dan mesra kanak-kanak."Di peringkat KPKT, kita telah menentapkan beberapa cadangan seperti menetapkan saiz rumah itu sendiri yang mana kita akan laksanakan tahun ini, sekurang-kurangnya 750 kaki persegi. Rekaan rumah pula perlulah lebih selamat dan tidak menimbulkan masalah di kemudian hari", katanya ketika menjawab pertanyaan ahli parlimen Pasir Mas, Ahmad Fadhil Shaari di Dewan Rakyat.Semalam, Menteri Pembangunan Kerajaan Tempatan, Nga Kor Ming memberitahu kementeriannya menetapkan agar semua projek PPR baharu perlu menepati lima ciri iaitu berdaya huni, senang dihubungi, mampan, kualiti baik dan komuniti bagus.Beliau berkata demikian pada sidang media elepas merasmikan Pasar Tok Kenali di Kota Bharu semalam.

(Timbalan Menteri Pembangunan Kerajaan tempatan, Akmal Nasrullah Mohd Nasir)


16 Senator angkat sumpah Ahli Dewan Negara

KUALA LUMPUR, 20 Mac-Seramai 16 Senator mengangkat sumpah sebagai Ahli Dewan Negara di hadapan Yang di-Pertua Dewan Negara, Tan Sri Dr. Rais Yatim hari ini.Daripada 16 Senator yang dipilih, lima daripadanya dipilih oleh Dewan Undangan Negeri (DUN) iaitu Abdul Nasir Idris dan Musoddak Ahmad dari DUN Kedah; R A Lingeshwaran dan Amir Ghazali (DUN Pulau Pinang) dan Hussin Ismail dari DUN Terengganu.11 orang Senator lagi merupakan lantikan Yang di-Pertuan Agong iaitu Datuk Seri Anifah Aman (Labuan), Isaiah D Jacob (Kuala Lumpur), Manolan Mohamad (lantikan semula), Tan Sri Low Kian Chuan, Profesor Datuk Seri Dr Awang Sariyan, Datuk Dr Mohd Hatta Md Ramli, Datuk C Sivaraj, Mohd Hasbie Muda, Abun Sui Anyit, Noorita Sual dan Roderick Wong Siew Lead.Tokoh Bahasa Melayu, Senator. Profesor. Datuk Seri Dr. Awang Sariyan ketika ditemui menjelaskan isu pemerkasaan bahasa Melayu dan pendidikan bakal menjadi agenda utama yang bakal disuarakannya dalam Dewan negara."Isu bahasa sebagai bahasa kebangsaan dan pendidikan ekonomi menjadi agenda,selain soal meningkatkan bidang sastera di peringkat kebangsaan dan antarabangsa", katanya.Bagi Senator Isaiah D.Jacob pula, pelantikan sebagai Ahli Dewan Negara dilihat sebagai pengiktirafan kepada suara golongan kurang upaya oleh kerajaan.Isaiah yang juga merupakan Pengerusi Biro Politik OKU parti Keadilan turut berazam memastikan hak golongan istimewa itu dapat dibela di Dewan Negara."Ini adalah satu pengiktirafan kerajaan kepada golongan istimewa dalam bidang politik dan saya akan berusaha sedaya upaya dalam memelihara hak-hak golongan tersebut", kata Isaiah.Sementara itu, Senator Abun Sui Anyit pula melihat pelantikannya sebagai ahli Dewan Negara sebagai peluang membawa isu pembangunan dan sosial masyarakat di pedalaman Sarawak."Saya akan sedaya-upaya membawa suara masyarakat terutamanya di pedalaman sarawak yang tidak membangun", kata Abun.Mereka ditemui selepas Upacara Mengangkat Sumpah Jawatan, di Dewan Negara.Turut dilantik, Bekas Menteri Luar, Senator Datuk Seri Anifah Aman yang mewakili Wilayah Persekutuan Labuan bagi tempoh 3 tahun.

(Tokoh Bahasa Melayu, Senator. Profesor Datuk Seri Dr. Awang Sariyan)


194,333 pelajar mula sesi persekolahan di Negeri Sembilan

JELEBU, 20 Mac- Seramai 194,333 orang pelajar dari 479 sekolah rendah dan menengah memulakan hari pertama sesi persekolahan 2023-2024 di Negeri Sembilan.Pengarah Jabatan Pendidikan Negeri Sembilan, Dr. Roslan Hussin berkata, ia melibatkan 162 buah sekolah di daerah Seremban, 67 sekolah di Jempol, Port Dickson (63), Kuala Pilah (63), Tampin (51), Rembau (41) dan Jelebu (32).Ujarnya, SK Undang Abdullah menjadi perintis bagi pelaksanaan Sekolah Model Khas Komprehensif 9 Tahun (K9) di negeri ini iaitu menyediakan peluang pendidikan pada peringkat rendah dan menengah rendah di sebuah sekolah yang sama bagi tempoh sembilan tahun iaitu dari Tahun 1 sehingga Tingkatan 3.Ia atas faktor sosioekonomi dan jarak sekolah menengah yang lebih jauh sehingga menyebabkan pelajar tidak berkemampuan untuk ke sekolah.“Sekolah ini dipilih menjadi sekolah rintis selepas kami melihat jarak sekolah dari tempat tinggal menjadi faktor penyebab mereka (murid dan pelajar) termasuk orang Asli yang sukar untuk ke sekolah. “Ada pelajar yang tinggal di Kampung Orang Asli Tohor, Jeram Lesung yang mengambil masa 15 hingga 20 minit untuk ke sekolah. Saya berharap mereka dapat menggunakan peluang ini sekali gus menangani masalah keciciran pelajar dalam kalangan Orang Asli terutama di Jelebu,” katanya.

(Pengarah Jabatan Pendidikan Negeri Sembilan, Dr. Roslan Hussin)

Beliau berkata demikian ketika ditemui pada sesi lawatan hari pertama persekolahan di Sekolah Kebangsaan Datuk Undang Abdullah, Jelebu.SK Datuk Undang Abdullah merupakan salah sebuah sekolah yang tersenarai antara lima buah sekolah dalam perluasan Sekolah K9 yang merupakan komitmen Kementerian Pendidikan (KPM) dalam memastikan kanak-kanak yang tinggal di pedalaman dan pulau mendapat akses pendidikan serta mengurangkan kadar keciciran.


NSRC beroperasi selama 24 jam,  mudahkan orang ramai buat aduan penipuan siber

(Pengarah Jabatan Siasatan Komersil Bukit Aman, Datuk Seri Mohd Kamarudin Md Din)

KUALA LUMPUR, 20 Mac- Bagi memudahkan orang ramai yang berhadapan penipuan siber, pusat panggilan bagi Pusat Respons Scam Kebangsaan (NSRC) akan beroperasi selama 24 jam menerusi talian 997.Jelas Pengarah Jabatan Siasatan Komersil Bukit Aman, Datuk Seri Mohd Kamarudin Md Din perubahan ini selaras dengan penambahan peruntukan RM10 juta yang diberikan menerusi Belanjawan 2023."Dengan adanya jumlah peruntukan yang besar ini kita akan mengubah sedikit skop tugas kita yang kini bertugas daripada 8 pagi sehingga lapan malam, kita menjangkakan kita akan buka NCRC ini mungkin dalam tempoh 24 jam selepas ini," katanya.Beliau bercakap demikian ketika menjadi tetamu dalam program Selamat Pagi Malaysia sempena Hari Polis ke-216 di ibu negara.NSRC ditubuhkan dengan kerjasama agensi kerajaan antaranya Polis Diraja Malaysia (PDRM), Bank Negara Malaysia (BNM) dan Suruhanjaya dengan talian pantas 997 di mana mangsa boleh menghubungi talian itu bagi melaporkan kes membabitkan pengesanan dan penyekatan aliran dana yang dicuri untuk membendung kerugian kewangan yang lebih besar.NSRC yang mula beroperasi Oktober tahun lalu merekodkan 16,752 panggilan membabitkan pelbagai kes penipuan kewangan dan khidmat nasihat berkaitan isu terbabit sehingga 31 Januari lalu.


Sesi pembukaan sekolah di Pulau Pinang terap elemen 'didik hibur'

GEORGE TOWN, 20 Mac- Seramai 229,861 pelajar mendaftar bagi sesi persekolahan 2023/2024 di Pulau Pinang.Ia melibatkan sebanyak 398 buah sekolah rendah dan menengah sekitar negeri itu.Pengarah Pendidikan Negeri, Abdul Rashid Abdul Samad berkata dalam minggu pertama persekolahan ini, pihaknya akan menerapkan elemen 'didik hibur' kepada para pelajar.Selain menyahut seruan Kementerian Pendidikan Malaysia (KPM), ia juga bertujuan menarik minat pelajar untuk hadir ke sekolah.Jelasnya, aktiviti yang bakal dilaksanakan adalah bergantung kepada kreativiti Pengetua dan Guru besar dalam menarik minat pelajar sepanjang minggu ini."Didik hibur ni memang disarankan dan diwajibkan kepada semua guru, sama ada dalam atau luar kelas"."Jadi, pelajar tidak tertekan dan ada elemen hiburan dalam pembelajaran serta mereka akan tertunggu-tunggu untuk masuk ke kelas".

Sementara itu jelasnya, Penglibatan Ibu Bapa, Komuniti Dan Sektor Swasta Dalam Pendidikan (PIBKS) dan Persatuan Ibu bapa dan Guru (PIBG) turut diberi penekanan oleh pihaknya dalam usaha menambahbaik prestasi sekolah dan pelajar."Kita juga lihat kepada komitmen ibu bapa kalau sebelum ini kurang, jadi dalam seminggu ini, disarankan ibu bapa kepada pelajar tingkatan 5 khususnya untuk terlibat dengan pihak sekolah," katanya dalam sidang media selepas melawat Sekolah Menengah Kebangsaan Agama Perempuan Al Mashoor dekat George Town, pagi tadi.Menerusi pendekatan itu, beliau yakin matlamat KPM untuk melahirkan "anak yang baik lagi cerdik" dapat dicapai.


MAIS sumbang lebih RM140,000 kepada mangsa banjir di Johor

SELANGOR, 20 Mac- Lebih RM141,000 sumbangan disalurkan Majlis Agama Islam Selangor (MAIS) bagi membantu mangsa banjir di negeri Johor.Ia sebagai tanda solidariti di antara Majlis Agama Islam Negeri-Negeri (MAIN) bagi menyantuni mangsa yang terjejas banjir selain memenuhi maslahah ummah dengan membantu meringankan beban mangsa terlibat.Setiausaha MAIS, Dr. Ahmad Shahir Makhtar dalam kenyataanya memaklumkan, bantuan dikumpul hasil sumbangan agensi dan anak syarikat MAIS serta Jabatan Hal Ehwal Selangor.Antara agensi yang turut menyumbang termasuklah Yayasan Islam Darul Ehsan, Perbadanan Wakaf Selangor, Jabatan Agama Islam Selangor dan Jabatan Kehakiman Syariah Negeri Selangor.Daripada jumlah sumbangan terjumpul, sebanyak RM91,359 diserahkan kepada Majlis Agama Islam Negeri Johor (MAINJ) dalam bentuk tunai.Manakala baki RM50,000 disumbangkan dalam bentuk 500 kotak makanan asas.

Sumbangan diserahkan terus kepada MAINJ di Pejabat Daerah Batu Pahat, Bangunan Tunku Mahkota Ibrahim Ismail, Jalan Bakau Chondong, Batu Pahat Johor bagi diagihkan kepada mangsa banjir di sana.Terdahulu, MAIS, agensi dan anak syarikat MAIS telah menyumbang sebanyak RM200,000 bagi membantu mangsa banjir di Kelantan dan Terengganu pada 8 Januari lalu.


DUN Johor guna istilah pengimbang, ganti pembangkang

ISKANDAR PUTERI, 20 Mac- Dewan Undangan Negeri (DUN) Johor akan menggantikan istilah pembangkang, kepada pengimbang.Jelas Speaker DUN Johor, Datuk Dr Mohd Puad Zarkashi, istilah tersebut disifatkan lebih murni, tepat, komprehensif serta futuristik.Tambahnya, istilah pengimbang juga akan dapat mewujudkan persekitaran Dewan Negeri yang lebih berimbang.

(Speaker DUN Johor, Datuk Dr Mohd Puad Zarkashi)

"Justeru, seperti yang telah dimaklumkan oleh YAB Machap semalam, kita akan menggunakan istilah pengimbang, lebih murni, lebih tepat, lebih komprehensif, dan lebuh futuristik," katanya.Istilah tersebut mula diperkenalkan menerusi Titah Sultan Johor, Sultan Ibrahim Sultan Iskandar, pada titah perasmian Dewan Undangan Negeri Johor, Khamis lalu.


Tujuh pengamal media antara penerima sijil penghargaan

JOHOR BAHRU, 20 Mac - Sempena Majlis Perbarisan Hari Polis ke-216 Tahun 2023 Peringkat Kontinjen Johor, seramai 167 pegawai Polis Diraja Malaysia (PDRM), anggota dan kakitangan awam menerima sijil penghargaan, termasuk 26 penerima dalam kalangan orang awam.Sijil penghargaan disampaikan Timbalan Ketua Polis Negeri, Timbalan Komisioner M. Kumar dalam majlis yang diadakan di Padang Kawad Ibu Pejabat Polis Kontinjen, di sini.Antara penerima utama pada majlis berkenaan ialah Pegawai Turus Pentadbiran Jabatan Pengurusan, Superintenden Aziman Wardi yang akan bersara tahun ini.

(Anggota gembira menerima  sijil penghargaan sempenaMajlis Perbarisan Hari Polis ke-216 Tahun 2023 Peringkat Kontinjen Johor)

Tujuh pengamal media turut menerima sijil penghargaan tersebut.


Kaki pelajar perempuan tersepit besi penutup longkang

SHAH ALAM, 20 Mac - Hari pertama sesi persekolahan di sebuah sekolah menengah di Seksyen 7 di sini, dikejutkan apabila seorang pelajar perempuan terpaksa menanggung kesakitan kerana kakinya tersangkut di besi penutup longkang, pagi tadi.Pengarah Jabatan Bomba dan Penyelamat Malaysia (JBPM) Selangor Morni Mamat dalam satu kenyataan berkata, pihaknya menerima panggilan kecemasan pada pukul 9.08 pagi dan bergegas ke lokasi kejadian.Seramai 10 anggota dari Balai Bomba dan Penyelamat (BBP) Shah Alam tiba di sekolah tersebut pada pukul 9.17 pagi dan memulakan operasi menyelamat mangsa berumur 16 tahun itu.Remaja perempuan itu dipercayai tersepit selama 20 minit di besi penutup longkang berkedalaman satu meter.

Bomba telah menggunakan peralatan khas dan berjaya mengeluarkan mangsa dalam tempoh seminit tanpa sebarang kecederaan.


Konflik di Myanmar perlu diselesai secara ASEAN- Zambry

(Menteri Luar Negeri, Datuk Seri Zambry Abdul Kadir)

KUALA LUMPUR, 20 Mac- Pendirian malaysia kekal konsisten dalam mendokong usaha mencari penyelesaian konflik di Myanmar.Menurut Menteri Luar Negeri, Datuk Seri Zambry Abdul Kadir, pendekatan- pendekatan yang diambil sama ada secara dua hala atau di peringkat serantau tetap akan dikekalkanAntara usaha mencapai penyelesaian konflik tersebut termasuk menyeru semua pihak kembali ke meja rundingan demi mencapai satu penyelesaian damai dan berkekalan.Malaysia juga berpandangan bahawa situasi di Myanmar adalah permasalahan serantau yang menggugat keselamatan, keamanan, kemajuan dan kemakmuran ASEAN.

"Isu Myanmar ini isu yang sangat kompleks yang memerlukan kebijaksanaan di peringkat ASEAN untuk kita selesaikan kerana sekiranya kita gagal menangani secara bersama dalam konteks ASEAN ia akan menimbulkan masalah yang datangnya bukan dalam lingkungan ASEAN." Ada usaha pihak tertentu untuk cuba masuk ke dalam Myanmar dan akan berlaku satu perlumbaan untuk menguasai  geopolitik di kawasan berkenaan yang menyebabkan satu perlumbaan kuasa. Lantaran itu pendekatan yang dibuat dalam konteks Myanmar perlu diselesaikan secara ASEAN," katanya pada sesi soal jawab di Dewan Rakyat hari ini.Beliau menjawab soalan tambahan wakil Machang, Wan Ahmad Fayhsal Wan Ahmad.Tambah Zambry, Malaysia juga akan terus memainkan peranan penting di peringkat pelbagai hala terutama di platform antarabangsa seperti Pertubuhan Bangsa-Bangsa Bersatu (PBB) dan Pertubuhan Persidangan Islam (OIC) dalam menyuarakan pandangan negara agar pihak-pihak yang terlibat dapat mencari jalan yang konstruktif ke arah penyelesaian yangtuntas bagi menangani krisis di Myanmar.


Pelajar SMK Putrajaya Presint 16(1) buat aktiviti STEM

PUTRAJAYA, 20 Mac- Pelajar Tingkatan 4 Sekolah Menengah Kebangsaan Putrajaya Presint 16(1) melakukan aktiviti pembinaan payung terjun.Ia merupakan salah satu aktiviti pembelajaran menyeronokkan Pendidikan Sains, Teknologi, Kejuruteraan dan Matematik (STEM) yang dipraktikkan oleh pihak sekolah bagi menarik minat pelajar.

Berita berkaitan:Sesi persekolahan kumpulan B bermula hari ini

STEM menggabungkan empat disiplin dalam aktiviti pembelajaran yang dipromosikan Kementerian Pendidikan (KPM).


Agong zahir ucapan selamat Hari Polis ke-216, hargai pengorbanan warga PDRM

KUALA LUMPUR, 20 Mac- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan setinggi-tinggi penghargaan kepada warga Polis Diraja Malaysia (PDRM) atas khidmat bakti dan jasa yang dicurahkan dalam memikul amanah serta tanggungjawab dalam memelihara keamanan negara dan rakyat Malaysia.Seri Paduka turut menyanjungi dan menzahirkan setinggi-tinggi penghargaan kepada seluruh pesara PDRM atas pengorbanan yang dicurahkan tanpa mengira penat lelah, masa dan situasi.“Selamat menyambut Hari Polis ke-216 kepada seluruh warga Polis Diraja Malaysia (PDRM), termasuk veteran dan pesara polis."Semoga warga PDRM akan terus kental dan bersemangat memberi khidmat demi menjaga kedaulatan, keselamatan, kesejahteraan rakyat dan negara," titah Al-Sultan Abdullah dalam kenyataan yang dikongsi menerusi akaun Facebook Istana Negara hari ini.Baginda turut mendoakan agar seluruh warga PDRM dirahmati dan dilindungi Allah SWT daripada segala bentuk ancaman dan musibah serta para pahlawan negara yang telah terkorban ditempatkan bersama para solihin.Al-Sultan Abdullah turut menyeru agar rakyat mengamalkan kehidupan yang harmoni, mematuhi undang-undang, bekerjasama dan menjalinkan hubungan erat dengan pasukan polis dalam membanteras sebarang salah laku jenayah dalam komuniti masing-masing.


Yang di-Pertuan Agong berkenan hadir ke Istiadat Perbarisan Peringatan Hari Polis ke-216

KUALA LUMPUR, 20 Mac - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Ahmad Shah Al-Musta’in Billah hari ini berkenan hadir ke Istiadat Perbarisan Peringatan Hari Polis ke-216 di Pusat Latihan Polis (PULAPOL), di sini.Turut berangkat ke majlis itu, Raja Permaisuri Agong Tunku Azizah Aminah Maimunah Iskandariah Sultan Iskandar.Ketibaan baginda berdua disambut Perdana Menteri Datuk Seri Anwar Ibrahim, Timbalan Perdana Menteri Datuk Seri Fadillah Yusof, Menteri Dalam Negeri, Datuk Seri Saifuddin Nasution.Disertai Ketua Polis Negara, Tan Sri Acryl Sani Abdullah Sani dan Timbalannya Tan Sri Razarudin Husain dan Panglima Angkatan Tentera, Jeneral Tan Sri Dato' Sri Haji Affendi Buang.Selepas itu, nyanyian lagu Negaraku berkumandang diselangi lintas hormat udara, tiga buah helikopter Pasukan Gerakan Udara (PGU).

(Al-Sultan Abdullah Ri’ayatuddin Al-Mustafa Billah Shah berkenanhadir ke Istiadat Perbarisan Peringatan Hari Polis ke-216, di PULAPOL)

Baginda kemudian berkenan menaiki kenderaan istiadat bagi memeriksa barisan kawalan kehormat yang terdiri daripada 543 pegawai kanan dan rendah dari pelbagai jabatan Polis Diraja Malaysia (PDRM) termasuk 102 anggota kawalan kehormatan utama dari Pasukan Simpanan Persekutuan (PSP) PDRM sebagai pembawa panji-panji utama.Istiadat perbarisan diketuai Deputi Superintendan (DSP) Mohd Zulfadli Zulkifli selaku Pegawai Pemerintah Baris manakala Inspektor Mohd Farid Mohd Anuar selaku Pegawai Pembawa Panji-Panji utama, manakala bacaan lafaz ikrar dan taat setia dibacakan oleh SAC Datuk Chandrasekaran.Pada istiadat tersebut, pelbagai persembahan diadakan dan acara diakhiri dengan Laungan "Daulat Tuanku" sebanyak tiga kali oleh anggota-anggota perbarisan yang terdiri daripada PDRM, Tentera Laut Diraja Malaysia (TLDM), Tentera Udara Diraja Malaysia (TUDM), Angkatan Tentera Malaysia (ATM) serta veteran tentera dan polis.Sambutan kali ini juga mengekalkan tema sebelumnya iaitu 'Polis dan Masyarakat Berpisah Tiada'.


Dewan Rakyat: Langkah capai sasaran 31 peratus tenaga boleh baharu tumpuan hari ini

KUALA LUMPUR, 20 Mac- Langkah-langkah dan kos pelaksanaan bagi mencapai sasaran 31 peratus tenaga boleh baharu dalam kapasiti terpasang pada tahun 2025, antara tumpuan Dewan Rakyat hari ini.Menurut Aturan Urusan Mesyuarat di laman sesawang Parlimen, soalan itu dibangkitkan Wong Shu Qi (PH-Kluang) pada sesi soal jawab kepada Menteri Sumber Asli, Alam Sekitar dan Perubahan Iklim. Datuk Seri Dr Jeffrey Kitingan (GRS-Keningau) pula bertanyakan sama ada penubuhan Bursa Aset Karbon di Kuala Lumpur menjejaskan hak Sabah dan Sarawak untuk menubuhkan Bursa Aset Karbon di negeri masing-masing serta perniagaan Karbon Kredit dihasilkan oleh kedua-dua negeri itu. Turut tersenarai, soalan Datuk Adnan Abu Hassan (BN-Kuala Pilah) kepada Menteri Belia dan Sukan mengenai usaha dan kerjasama rentas kementerian yang sedang dirancang bagi meningkatkan pembangunan belia selaras dengan Model Baharu Pembangunan Belia 2030 (MBPB2030) yang akan dilancarkan tahun ini. Selain itu, Datuk Seri M. Saravanan (PH-Tapah) ingin tahu langkah proaktif yang akan menjadi fokus kerajaan supaya kuarters pekerja berpusat (CLQ) dijadikan alternatif utama dan menyediakan CLQ yang memenuhi standard ditetapkan kerajaan serta pihak berkuasa tempatan, sebagai syarat bagi penggajian pekerja asing pada masa depan.Soalan berhubung hak rawatan Orang Kurang Upaya (OKU) yang terlibat dalam masalah penagihan dadah dan sama ada kerajaan akan membina pusat pemulihan khusus untuk OKU dijangka diajukan Datuk Mohd Suhaimi Abdullah (PN-Langkawi) kepada Menteri Dalam Negeri. Selesai sesi soal jawab, persidangan Dewan Rakyat akan diteruskan dengan hari kelima perbahasan dan penggulungan Rang Undang-undang Perbekalan 2023 di peringkat jawatankuasa.- BERNAMA


Situasi banjir di Batu Pahat menunjukkan perkembangan positif

JOHOR BAHRU, 20 Mac - Jumlah penduduk terjejas banjir di Johor yang ditempatkan di pusat pemindahan sementara (PPS) terus berkurangan sejak pukul 8.00 pag ini. Menurut Jawatankuasa Pengurusan Bencana Negari (JPBN), seramai 10,396 orang masih ditempatkan di 51 PPS, berbanding 13,872 orang di 59 PPS yang direkodkan pukul 8.00 malam tadi. Tiga PPS yang menempatkan jumlah penduduk terjejas banjir tertinggi adalah Sekolah Kebangsaan Seri Aman (552), Sekolah Jenis Kebangsaan (Cina) (SJKC) Li Chun (522) dan SJKC Tongkang (478).Tiga sungai masih berada pada tahap amaran iaitu Empangan Bekok di Sungai Bekok (19.06 meter), Empangan Sembrong di Sungai Sembrong (11.17m) dan Sungai Senggarang di Senggarang (3.30m).

Bagaimanapun, cuaca diramalkan cerah di kesemua 10 daerah pada pagi ini.


Sesi persekolahan kumpulan B bermula hari ini

PUTRAJAYA, 20 Mac- Sesi persekolahan 2023/2024 bagi kumpulan B bermula hari ini seperti yang dijadualkan.Di Sekolah Menengah Kebangsaan Putrajaya Presint 16(1), para guru dan pengawas sudah mula berkumpul di laluan utama bagi meraikan para pelajar.

(Pengawas berkumpul di laluan utama sekolah bagi meraikan para pelajar)

Menurut pengetua sekolahnya Kamaludin Kasim, seramai 1405 pelajar membabitkan tingkatan satu hingga lima bakal hadir memulakan pelajaran hari ini.


Kerajaan Selangor kaji semula kelayakan air percuma

SABAK BERNAM, 20 Mac- Kerajaan negeri Selangor akan meneliti keperluan untuk menaikkan kadar minimum pendapatan isi rumah yang layak menerima skim air percuma 20 meter padu kepada RM6,000.Exco Infrastruktur dan Kemudahan Awam, Ir Izham Hashim berkata, usaha itu bagi memastikan sasaran 600,000 pendaftaran dalam Skim Air Darul Ehsan dapat dicapai."Kita buat keputusan tahun lepas kita naikkan pendapatan ke RM5,000 pun layak lagi jadi sudah ada peningkatan tapi masih rendah masih di bawah 400,000. Masih ada lagi belum mendaftar. Mungkin dia rasa sikit dalam RM11 satu rumah mungkin bagi peluang pada orang lain," kata Izham selepas merasmikan program Jelajah #Kita Selangor Penyayang di Dataran Niaga, Bagan Terap, Sungai Besar di sini. Izham berkata, setakat ini, seramai 300,000 pengguna telah memohon insentif berkenaan iaitu separuh daripada sasaran yang ditetapkan.

(Ir Izham berkata kerajaan Selangor kaji semula kelayakan air percuma)


Keputusan Pemilihan UMNO 2023 bukti sokongan akar umbi

(Tegas Datuk Seri Dr Ahmad Zahid sokongan padu perwakilan UMNO kepada calon yang menang jelas membuktikan kesungguhan untuk mempertahankan kerajaan sedia ada)

KUALA LUMPUR, 20 Mac- Keputusan rasmi Pemilihan UMNO 2023 membuktikan kegagalan usaha pihak berkepentingan untuk menggugat kedudukan Kerajaan Perpaduan, kata Presidennya Datuk Seri Dr Ahmad Zahid Hamidi.Tegas beliau sokongan padu perwakilan UMNO kepada calon yang menang jelas membuktikan kesungguhan untuk mempertahankan kerajaan sedia ada.Sokongan di peringkat akar umbi merupakan interpretasi dukungan mereka terhadap pimpinan nasional Kerajaan Perpaduan."Jelas daripada keputusan pemilihan sayap UMNO di peringkat kawasan parlimen dan nasional, ditambah pemilihan di peringkat bahagian dan nasional, jelas memperlihatkan bahawa telahan untuk menggugat Kerajaan Perpaduan yang ada adalah sesuatu yang boleh dielakkan."Manifestasi ini cukup jelas, kerana kita lihat walaupun ada usaha yang menggugat kerajaan sekarang, ia jelas ditolak oleh para perwakilan kerana terdapat kira-kira 160,000 perwakilan telah membuat pemilihan. Ini jelas sebagai satu isyarat bahawa unsur-unsur untuk memecahkan UMNO dari luar dan menyuntik perpecahan dari dalam itu jelas untuk meruntuhkan kerajaan yang ada," kata Ahmad Zahid dalam sidang media selepas Mesyuarat Sekretariat Kerajaan Perpaduan di Menara Dato' Onn, Pusat Dagangan Dunia di sini. Menurut beliau kestabilan dan pengukuhan kerajaan perpaduan dapat dicapai dengan kesepakatan 20 parti dalam kerajaan dan diperkuat dengan kepimpinan UMNO seperti yang dikehendaki di peringkat akar umbi.

(Datuk Seri Dr Ahmad Zahid berkata keputusan Pemilihan UMNO 2023 bukti sokongan akar umbi)


(Pelancaran Kampung Siaga 221 dan Majlis Penutupan Karnival Pertahanan Awam bersempena Bulan Pertahanan Awam Malaysia)

GEORGETOWN, 30 Mac- Sebanyak tujuh buah Kampung Siap Siaga 221 bakal diwujudkan di seluruh Pulau Pinang.Pengarah Angkatan Pertahanan Awam Malaysia (APM) Pulau Pinang, Kolonel (PA) Ishak Mohd. Radzi berkata program itu bertujuan meningkatkan kesiapsiagaan dan persediaan awal penduduk menghadapi sebarang bencana.Pemilihan dibuat berdasarkan risiko bencana yang mungkin berlaku di kawasan berkenaan."Peringkat seterusnya kita akan memberi latihan Pertahanan Awam kepada penduduk kampung tersebut. Tidak tumpu kepada MPKK tetapi kepada seluruh penduduk kampung daripada kecil sampai dewasa."Itulah hasrat kita sebenarnya perancangan awal kita hendak wujudkan satu atau dua sahaja tetapi permintaan yang banyak daripada YB kawasan dan CM (Ketua Menteri) sendiri yang lancarkan di Pulau Pinang dapat kita wujudkan tujuh buah kampung," kata Ishak selepas Pelancaran Kampung Siaga 221 dan Majlis Penutupan Karnival Pertahanan Awam bersempena Bulan Pertahanan Awam Malaysia di Padang Kota Lama di sini. Setakat ini, lima Kampung Siaga 221 sudah diwujudkan di Kelantan, Terengganu, Perak, Sarawak dan Pahang.

(Kolonel (PA) Ishak berkata Tujuh Kampung Siap Siaga 221 di Pulau Pinang)


KUALA LUMPUR, 20 Mac- Lagu Malaysia Madani diperdengarkan kepada umum buat julung kalinya dalam acara Dialog Anak Muda, Temu Anwar di ibu negara petang semalam.

Berdurasi dua minit, lagu tersebut didendangkan kumpulan Bunkface, hasil ciptaan komposer Sam Bunkface manakala lirik oleh Pidaus.

Dihadiri lapan ribu belia, segmen Temu Anwar merupakan kesinambungan kepada program Dialog Anak Muda, anjuran Anwar Ibrahim Club (AIC), yang telah dianjurkan sejak 2009.

Menerusi hantaran di Twitternya, Perdana Menteri mengajak orang ramai menghayati lagu Malaysia Madani agar dapat menyelami setiap nilai dalam gagasan tersebut.

Bait lirik mengetengahkan enam kerangka utama Malaysia Madani iaitu kemampanan, kesejahteraan, daya cipta, hormat, keyakinan dan ihsan.

Di majlis sama, Anwar turut melancarkan laman sesawang rasmi Malaysia Madani yang boleh diakses di www.malaysiamadani.gov.my.

(Laman sesawang rasmi Malaysia Madani dilancar)


PM pengerusikan Mesyuarat Sekretariat Kerajaan Perpaduan

(Datuk Seri Anwar mempengerusikan mesyuarat Sekretariat Kerajaan Perpaduan di Menara Dato Onn, Kuala Lumpur/BERNAMA)

KUALA LUMPUR, 20 Mac- Perdana Menteri, Datuk Seri Anwar Ibrahim hadir mempengerusikan Mesyuarat Sekretariat Kerajaan Perpaduan di ibu pejabat UMNO di Menara Dato' Onn di sini.

Agenda utama mesyuarat itu ialah strategi menentukan hala tuju sekali gus memperkukuh kerajaan perpaduan."Kita teruskan rundingan ini bagi membincangkan hal-hal kerajaan, bincang pandangan mereka juga untuk menyantuni rakyat dan memastikan program-program rakyat itu dilaksanakan lebih berkesan," kata Anwar dalam sidang media selepas mempengerusikan mesyuarat tersebut.Jelasnya, kerajaan akan menumpukan usaha memperkasakan ekonomi bagi meraih kepercayaan pelabur asing untuk terus melabur di negara ini.Mesyuarat ini juga menjadi platform penting bagi memastikan kerjasama terutama antara Pakatan Harapan (PH) dengan Barisan Nasional (BN) berupaya meningkatkan potensi mencapai kemenangan dalam Pilihan Raya Negeri.Mesyuarat itu turut dihadiri pemimpin utama UMNO dan BN, termasuk Presiden UMNO, Datuk Seri Dr Ahmad Zahid Hamidi yang juga Timbalan Perdana Menteri.Hadir sama, Ketua Whip Gabungan Parti Sarawak (GPS), Datuk Seri Fadillah Yusof;  Setiausaha Agung UMNO, Datuk Seri Ahmad Maslan dan Setiausaha DAP, Anthony Loke Siew Fook.                                                                                (Datuk Seri Anwar mempengerusikan Mesyuarat Sekretariat Kerajaan Perpaduan)


Henti guna isu pengeluaran KWSP dalam politik - PM

KUALA LUMPUR, 19 Mac- Perdana Menteri, Datuk Seri Anwar Ibrahim meminta agar mana-mana pihak berhenti menggunakan isu pengeluaran KWSP sebagai modal politik.Tegasnya, situasi semasa ekonomi negara adalah lebih baik berbanding semasa sektor ekonomi ditutup akibat pelaksanaan perintah kawalan pergerakan (PKP).

(Perdana Menteri, Datuk Seri Anwar Ibrahim)

Justeru langkah alternatif kini dilaksana bagi membantu rakyat termasuk menerusi suntikan caruman RM500 kepada pencarum dengan nilai simpanan bawah RM10,000. Pengeluaran tambahan, sekiranya dilaksana juga bakal memberi kesan kepada dana pelaburan negara.Beliau berkata ketika sesi soal jawab bersama penonton pada sesi Temu Anwar, sebahagian pengisian Youth Empowerment Fair berlangsung di ibu negara.


Kerajaan jamin hapus peruntukan AUKU sekat kebebasan mahasiswa

(Perdana Menteri Datuk Seri Anwar Ibrahim sewaktu menghadiri Dialog Anak Muda Temu Anwar sempena Pameran Memperkasa Belia 2023 di Pusat Konvensyen Kuala Lumpur (KLCC)/BERNAMA)

KUALA LUMPUR, 19 Mac- Kerajaan memberi jaminan akan menghapuskan peruntukan dalam Akta Universiti Kolej Universiti (AUKU) 1971 yang menyekat kebebasan mahasiswa dan pensyarah.Perdana Menteri Datuk Seri Anwar Ibrahim berkata, perkara itu juga akan dibincangkan bersama Menteri Pengajian Tinggi, Datuk Seri Mohamed Khaled Nordin."Walaupun kerajaan memaklumkan bahawa ia tidak akan dimansuh namun beberapa peruntukan dalam akta itu yang menyekat kebebasan mahasiswa dan pensyarah akan dihapuskan," katanya.Beliau berkata demikian ketika menjawab soalan yang dibangkitkan salah seorang peserta Dialog Anak Muda - Temu Anwar mengenai pendiriannya berhubung akta berkenaan. Anwar dalam masa sama turut berkongsi bahawa penubuhan akta sejak lebih 50 tahun lalu itu adalah disebabkan bekas Perdana Menteri, Tun Dr Mahathir Mohamad ingin menyekat dirinya daripada memasuki universiti.

(Perdana Menteri Datuk Seri Anwar Ibrahim ketika melawat tapak pameran pada Majlis Pameran Memperkasa Belia 2023di Pusat Konvensyen Kuala Lumpur (KLCC)/BERNAMA)

Pada 16 Mac lalu, Timbalan Menteri Pendidikan Tinggi Mohammad Yusof Apdal dilaporkan berkata, kerajaan belum bercadang memansuhkan Auku 1971, namun berpendapat akta berkenaan lebih sesuai dipinda.Beliau turut menyifatkan, pengenalan akta baharu menggantikan AUKU umpama 'sekadar salin kulit' sahaja."Kementerian juga berpandangan, perkara-perkara yang dilihat boleh ditambah baik atau dipinda hendaklah diberikan perhatian dan pertimbangan yang sewajarnya," katanya.


Kerajaan pertimbang tamat monopoli Touch n Go

KUALA LUMPUR, 19 Mac- Monopoli Touch n Go (TNG) mungkin dipertimbang semula kerana dilihat tiada kemajuan meyakinkan dalam sistem itu.Perdana Menteri, Datuk Seri Anwar Ibrahim berkata demikian ketika menjawab pertayaan salah seorang peserta program Temu Anwar yang bertanya sama ada kerajaan berhasrat untuk menamatkan monopoli syarikat berkenaan dalam sistem pengangkutan dan jalan raya negara“Touch n Go telah beroperasi selama lebih dua dekad, belum ada perkembangan atau kemajuan yang meyakinkan dalam sistem ini."Saya rasa anda betul, kita perlu mempertimbang semula perkara ini,” katanya. Dianggarkan terdapat lebih 20 juta kad Touch n Go dalam edaran yang mewakili hampir 91 peratus transaksi di 31 lebuh raya di seluruh negara.Program dialog anjuran Anwar Ibrahim Club (AIC) tersebut dikendalikan oleh selebriti Amelia Henderson.Ia dihadiri lebih 5,000 anak muda yang berpeluang bertanyakan pelbagai soalan kepada pemimpin nombor satu negara itu.

(Perdana Menteri Datuk Seri Anwar Ibrahim bercakap pada Dialog Anak Muda Temu Anwar sempena Pameran Memperkasa Belia 2023 di Pusat Konvensyen Kuala Lumpur/BERNAMA)

Program Temu Anwar merupakan medan untuk memberi peluang kepada sesiapa sahaja terutamanya anak muda bertanyakan soalan terus kepada Anwar itu tanpa halangan yang dimulakan sejak 2009.Pada program berkenaan hari ini, Anwar menyantuni ribuan anak muda bagi menjawab pelbagai soalan secara santai dan terbuka.Menerusi program hampir dua jam itu, Anwar menjawab berpuluh-puluh soalan berkaitan isu semasa termasuk peluang pekerjaan, kesihatan, pendidikan, pengangkutan dan ekonomi.Pemimpin nombor satu negara itu turut meluangkan masa melayan ragam peserta yang ingin berswafoto


11 projek utama tingkat ekonomi Sabak Bernam

SELANGOR, 19 Mac- Sebanyak 11 projek utama dalam rangka pembangunan ekonomi bagi daerah Sabak Bernam menerusi Sabak Bernam Development Area, SABDA mampu meningkatkan pertumbuhan ekonomi di daerah itu.Melibatkan keluasan 1,137 hektar tanah, SABDA dilaksanakan dengan jumlah pelaburan sebanyak RM1.89 juta.Exco Infrastruktur dan Kemudahan Awam, Ir Izham Hashim berkata, kerajaan Negeri menganggarkan sebanyak 3,600 peluang pekerjaan baru akan diwujudkan menerusi SABDA ini.

(Exco Infrastruktur dan Kemudahan Awam, Ir Izham Hashim)

"Jadi bila tengok angka baru ini dua tahun ini sudah ada positif makna dia ramai sudah balik sama ada balik atau pun 'stay' sebab peluang pekerjaan nampak sudah mula pertanian sudah memberikan hasil yang baik masing-masing sudah mula bagi tumpuan untuk mengusahakan tanah insya-Allah apabila industri makin banyak dia akan lebih dekat dan itu akan membantu pertumbuhan ekonomi itu yang penting," katanya.Malah, katanya, pulangan pendapatan hasil kepada pihak kerajaan pula sebanyak RM248 juta.Antara projek utama SABDA, Pembangunan Kompleks Pendaratan Ikan Sekinchan, Pembangunan Semula Hay Resort, Pembangunan Industri Hiliran Hasil Laut dan Agro Makanan serta Pembinaan R&R dan Pusat Perniagaan Air Manis.Beliau berkata demikian selepas merasmikan program Jelajah #Kita Selangor Penyayang di Dataran Niaga, Bagan Terap, Sungai Besar, Sabak Bernam, hari ini.


Penggunaan kanabis dalam perubatan perlu kajian mendalam -PM

KUALA LUMPUR, 19 Mac- Kebenaran penggunaan kanabis bagi tujuan perubatan dalam negara memerlukan penelitian dan perbincangan yang mendalam sebelum dilaksanakan sepenuhnya.Perdana Menteri Datuk Seri Anwar Ibrahim berkata, kajian terperinci termasuk aspek kawalan penggunaan bahan berkenaan pada masa akan datang.“Sabar, kita harus teliti betul-betul, kena ingat sebaik sahaja kita halalkan (kanabis) dengan hujah kuat seperti perubatan dan keperluan, itu nak kawal susah."Saya tidak kata saya ada pandangan keras dalam bidang ini, saya sudah cadang supaya kita buka ruang dan bincang betul-betul implikasinya.“Bagi orang yang nak cadangkan atau menolak, mari kita lihat secara keseluruhan dulu implikasi dan kemudian ambil keputusan sama ada nak halalkan sebahagian atau terus dengan keadaan sekarang,” katanya.Anwar berkata ia mengambil kira jumlah penagih dalam kalangan anak muda termasuk di luar bandar yang semakin meningkat.Beliau berkata demikian, ketika menjawab soalan seorang peserta dalam program dialog anak muda ‘Temu Anwar’ di Pusat Konvensyen Kuala Lumpur (KLCC) di sini.

(Datuk Seri Anwar Ibrahim semasa Program Dialog Anak Muda‘Temu Anwar’ di Pusat Konvensyen Kuala Lumpur)

Tambahnya, Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay turut memberi gambaran berkaitan permasalahan serius penyalahgunaan dadah yang sukar ditangani kini.Memetik laporan Benama, Thailand merupakan negara Asia Tenggara pertama yang membenarkan penggunaan kanabis bagi tujuan perubatan. Ogos lalu, Menteri Kesihatan ketika itu Khairy Jamaluddin dalam lawatan kerja ke Thailand, turut meninjau potensi penggunaan kanabis bagi tujuan perubatan selain melihat kerangka undang-undang yang berkaitan dengannya.


Jaringan internet fiber optik di Sarawak lengkap sepenuhnya

SARAWAK, 19 Mac- Fasa pertama bagi jaringan internet fiber optik di bawah Pelan Jalinan Digital Negara (JENDELA) di Sarawak sudah lengkap sepenuhnya. Timbalan Menteri Komunikasi dan Digital Teo Nie Ching berkata ini membabitkan 115,000 bangunan komersial serta perumahan sudah mempunyai jaringan internet fiber optik. "Selain itu di bawah menara jendela 1,842 juga telah dibina untuk tujuan 4G," katanya di sini.

(Timbalan Menteri Komunikasi dan Digital Teo Nie Ching menerima cenderahati daripada Pengarah Penyiaran RTM Sarawak, Nasrul Hakim Nor)

Teo memaklumkan, pada tahun ini Kementerian Komunikasi dan Digital juga meletakkan sasaran untuk pelaksanaan rangkaian 5G di seluruh negara mencapai 80 peratus menjelang penghujung tahun ini bagi liputan kawasan berpendudukBeliau berkata demikian kepada pemberita selepas mengadakan lawatan kerja ke Jabatan Penyiaran Negeri Sarawak di Kuching.Inisiatif JENDELA yang merangkumi dua fasa iaitu Fasa 1 bermula 2020 hingga tahun 2022 dan Fasa 2 bermula tahun ini hingga 2025 menyasarkan supaya ketersediaan sambungan gentian optik kepada sembilan juta premis dan liputan 4G akan diperluas 100 peratus kawasan berpenduduk dan di seluruh negara dapat dicapai pada penghujung tahun 2025.Terdahulu, Teo Nie Chieng meluangkan masa hampir sejam menjadi tetamu di konti SARAWAKfm.Dalam temubual itu, beliau yang pertama kali mengadakan lawatan kerja ke Sarawak berharap keharmonian dan perpaduan yang dimiliki oleh masyarakat yang unik dengan berbilang kaum dan agama di negeri ini perlu dikekalkan agar menjadi contoh kepada negeri-negeri lain.


23 Pusat internet komuniti diwujudkan di Sarawak

KUCHING, SARAWAK, 19 Mac- Kementerian Komunikasi dan Digital (KKD) akan mewujudkan sebanyak 23 buah Pusat Internet Komuniti di bawah Pusat Ekonomi Digital (PEDi) di Sarawak dalam masa terdekat.Timbalan Menterinya, Teo Nie Ching berkata ini bagi menambah 133 PEDi sedia ada sekali gus memudahkan komuniti setempat untuk mendapat capaian Internet.

(Timbalan Menteri Komunikasi dan Digital, Teo Nie Ching)

Jelasnya, perkara itu antara sasaran yang diletakkan oleh Perdana Menteri, Datuk Seri Anwar Ibrahim semasa pembentangan Belanjawan 2023 pada Februari lepas iaitu memastikan sekurang-kurangnya sebuah PEDi diwujudkan di setiap kawasan Dewan Undangan Negeri.Katanya, KKD tahun ini juga merancang akan menambah PEDi mengikut kawasan dan keluasan kawasan DUN tersebut.Menurut Teo lagi, impak positif daripada pelaksanaan PEDi ini akan membantu mencapai sasaran Keluaran Dalam Negara Kasar sebanyak 25.5 peratus"Pelaksanaan ini sangat penting untuk memastikan masyarakat kita dapat mengubah perniagaan, suri rumah, mempromosi dan mengajar rakyat kita mengunakan internet dengan cermat dan ini antara agenda kita," katanya.Beliau optimis penubuhan PEDi yang tertumpu di kawasan luar bandar dan pedalaman juga menawarkan program latihan teknologi maklumat dan komunikasi selain turut bertindak sebagai pusat transformasi dan pemangkin ekonomi digital kepada usahawan menerusi bantuan pendigitalan dan peniaga kecil akan diperkasakan dengan pengetahuan internet dan e-Dagang.Teo berkata demikian kepada pemberita selepas mengadakan lawatan ke Jabatan Penyiaran Sarawak di Kuching.Katanya, lawatan singkat ke RTM Sarawak itu merupakan lawatan kerja pertama beliau selepas dilantik sebagai Timbalan Menteri pada Disember lepas untuk mengenali dengan lebih dekat situasi agensi-agensi di bawah KKD.Dalam lawatan itu, beliau turut diiringi oleh Pengarah Penyiaran Negeri Sarawak, Nasrul Hakim Md Noh turut mengadakan sesi temu bual di konti SARAWAKfm.Dalam pada itu, Timbalan Menteri Komunikasi dan Digital, Teo Nie Ching turut berkesempatan mengadakan lawatan singkat di teleport satelit di Samajaya, Kuching. Lawatan sekitar setengah jam itu bagi menyaksikan kemampuan prasarana pembekal perkhidmatan telekomunikasi di negeri ini.Pada lawatan itu, Teo Nie Ching turut diberikan taklimat mengenai operasi prasarana tersebut daripada Pengarah Pengurus Reach 10, Leo Chin Yu Lay.Reach 10 yang dilancarkan dua tahun lalu di Kuching mempunyai tujuh satelit pemancar dan pemantul ke tujuh satelit termasuk Measat.Ia meliputi jaringan yang meluas di seluruh negara, satelit hub dan teleport terdapat di Samajaya merupakan satelit yang tercanggih pernah dibangunkan di Sarawak.Ia membekalkan perkhidmatan 24 jam kepada pelanggan-pelanggan di seluruh negara.Selain di Kuching Reach 10 juga memiliki beberapa hub satelit di Cyberjaya, Selangor.


Hak bersuara: Jangan sampai pecah belah masyarakat, kaum, agama

(Datuk Seri Anwar Ibrahim semasa Program Dialog Anak Muda ‘Temu Anwar’ di Pusat Konvensyen Kuala Lumpur)

KUALA LUMPUR, 19 Mac- Kerajaan memberi jaminan akan terus melindungi hak bersuara rakyat selagi tidak menyentuh soal kaum dan agama serta memecah belahkan masyarakat.Perdana Menteri, Datuk Seri Anwar Ibrahim menegaskan bahawa kerajaan tidak akan bertindak ke atas seseorang itu hanya kerana memberi pandangan.Perkara itu dimaklumkan beliau pada sesi soal jawab terbuka yang dihadiri lebih 8,000 belia.Mereka yang hadir diberi peluang untuk bertanya terus kepada Anwar bagi mendapatkan pelbagai maklumat berkaitan pemerkasaan belia.Temu Anwar merupakan kesinambungan program Dialog Anak Muda anjuran Anwar Ibrahim Club (AIC) yang diperkenal sejak 2009.Ia diadakan sempena Youth Empowerment Fair yang berlangsung di Pusat Konvensyen Kuala Lumpur (KLCC), di sini.

(Program Dialog Anak Muda ‘Temu Anwar’ di Pusat Konvensyen Kuala Lumpur)

Sementara itu pada sesi sama, Anwar berkata, konsep Madani juga akan terus memperkasakan rakyat termasuk anak muda.Ia merupakan kerangka membina masyarakat yang menyeluruh kepada semua aspek."Kalau kita rangkul kesemuanya,dan perbaiki islah untuk meningkatkan mutu pendidikan, kemudahan kesihatan selain pembasmian kemiskinan dilaksanakan dengan cara lebih berkesan bagi mendepani beberapa cabaran baru digitalisasi."Terangkum dalam satu aspek dirangkul semua dan kalau ada satu minat tu dilaksanakan ke tahap terbaik maka kita boleh angkat masyarakat Madani ini," katanya.


Bantuan kepada penduduk terjejas banjir di Sri Medan perlu disegerakan

ISKANDAR PUTERI, 19 Mac - Lebih 4,000 rumah musnah akibat bencana banjir di Sri Medan, Batu Pahat, Johor dilaporkan, sejak 1 Mac lalu. Jumlah itu melibatkan 5,670 ketua isi rumah di daerah tersebut. Ahli Dewan Undangan Negeri (ADUN) Sri Medan, Datuk Zulkurnain Kamisan berkata, bantuan kepada penduduk terjejas di kawasan tersebut juga perlu disegerakan memandangkan penduduk telah kehilangan mata pencarian akibat banjir.

(Zulkurnain bercakap kepada pemberita selepas persidangan dewan negeri (DUN) Johordi Kota Iskandar, Iskandar Puteri)

"Penduduk di Sri Medan bergantung kepada hasil pertanian, kalau kita lihat tanaman yang musnah kita bina balik kehidupan akan mengambil masa, sebab itu kerajaan perlu memikirkan melalui agensi-agensi yang ada seperti jabatan pertanian, usahawan bagaimana untuk bantu mereka ini," kata Zulkurnain, di sini.Menurutnya kegiatan ekonomi di kawasannya juga akan mengambil setahun untuk kembali pulih dengan nilai kerugian dianggarkan lebih RM100 juta.


RM2 juta untuk naik taraf enam balai bomba Kelantan

BACHOK, 19 Mac - Kementerian Pembangunan Kerajaan Tempatan (KPKT) meluluskan peruntukkan tambahan sebanyak RM2 juta kepada Jabatan Bomba dan Penyelamat (JBPM) negeri Kelantan.Menterinya, Nga Kor Ming berkata peruntukan tambahan itu bertujuan menaik taraf serta menyelenggara enam balai bomba di negeri itu.Beliau berkata, antara balai yang terlibat adalah balai bomba Kota Bharu, Machang, Rantau Panjang, Kuala Krai dan Ibu Pejabat Bomba Kelantan di Tunjung.Beliau berharap, dengan tambahan peruntukkan ini ia sedikit sebanyak meringankan beban dan mempertingkatkan tahap kesiapsiagaan pasukan bomba dalam menghadapi cabaran."Saya sekali lagi menambah peruntukan kepada Jabatan Bomba negeri Kelantan, RM2 juta peruntukkan tambahan diluluskan hari ini untuk menyelenggara serta menaik taraf enam balai bomba termasuk balai bomba Kota Bharu, Balai Bomba Machang, Balai Bomba Rantau Panjang, Balai Bomba Kuala Krai juga ibu pejabat bomba Kelantan," kata Nga Kor Ming di sini.

(Nga Kor Ming bercakap kepada pemberita  selepasPelancaran Majlis Keselamatan Aktiviti di Air peringkat negeri Kelantan di Pantai Senok)

Selain itu, beliau turut mengumumkan kenaikan Bayaran Insentif Menyelam (BIM) dari RM100 kepada RM200 berkuatkuasa 1 Januari lalu.Dalam perkembangan lain, KPKT dengan kerjasama JBPM negeri Kelantan menjalankan kempen kesedaran keselamatan di air bagi menyebarkan informasi dan meningkatkan kesedaran kepentingan keselamatan semasa menjalankan aktiviti di air.Berdasarkan statistik yang direkodkan Jabatan Bomba dan Penyelamat Malaysia (JBPM), sepanjang tahun 2022 seramai 255 orang mangsa telah dilaporkan meninggal dunia akibat lemas dengan menunjukkan penurunan sebanyak 17 peratus berbanding tahun sebelumnya.


Banjir: Segamat pulih sepenuhnya

JOHOR BAHRU, 19 Mac- Daerah Segamat pulih sepenuhnya apabila kesemua mangsa dibenarkan pulang ke kediaman masing-masing.Jawatankuasa Pengurusan Bencana Negari (JPBN) memaklumkan seramai 15,907 orang masih ditempatkan di 68 pusat pemindahan sementara (PPS) setakat 4 petang ini, berbanding 17,125 orang yang direkodkan pada 8 pagi tadi. Pusat pemindahan sementara (PPS) terakhir yang beroperasi, iaitu PPS Balairaya Batu Badak, ditutup 4 petang ini.

(Daerah Segamat pulih sepenuhnya apabila kesemua mangsa dibenarkan pulang ke kediaman masing-masing)

Menurut jatankuasa berkenaan, hanya Batu Pahat masih terjejas, namun jumlah penduduk berlindung di PPS menunjukkan trend penurunan."Dua PPS iaitu Sekolah Kebangsaan Seri Pasir Puteh di Batu Pahat; dan Balai Raya Batu Badak di Segamat telah pun ditutup berikutan banjir telah surut," menurut jawatankuasa itu. Sebanyak tiga sungai di Batu Pahat berada pada tahap amaran iaitu Empangan Bekok di Sungai Bekok yang kini berada pada paras 19.09meter (m), Empangan Sembrong di Sungai Sembrong dengan bacaan 11.24m serta Sungai Senggarang di Senggarang dengan bacaan 3.34m.


Raja Muda Selangor mencemar duli sertai Kayuhan Menjunjung Kasih 2022

KLANG, 19 Mac - Duli Yang Teramat Mulia (DYTM) Raja Muda Selangor, Tengku Amir Shah berkenan mencemar duli menyertai Kayuhan Menjunjung Kasih 2022 yang melibatkan perjalanan sejauh 50 kilometer di sekitar Klang, Selangor.Dianggarkan seramai hampir 1,000 orang peserta mengambil bahagian program kayuhan yang dijalankan secara dwi tahunan dimana kali terakhir ia dijalankan pada tahun 2019.Ahli Parlimen Klang, Yang Berhormat Ganabatirau A/L Veraman yang turut hadir berkata, aktiviti seperti ini amat baik dan ia memberikan manfaat kepada masyarakat setempat.Jarak kayuhan sejauh 50 kilometer adalah simbolik sambutan 50 tahun Sime Darby Property selain memupuk gaya hidup sihat selain mempromosi kawasan menarik dan bersejarah di Klang.

(Kayuhan Menjunjung Kasih 2022 sejauh 50km, memupuk gaya hidup sihat)

Peserta juga akan menikmati pemandangan pembangunan infrastruktur yang tersusun, keindahan suasana bandar dan desa serta menikmati kawasan rekreasi Taman Bandar Bukit Raja sepanjang kayuhan ini dijalankan.


Banjir Johor: Murid tidak perlu pakai seragam sekolah

ISKANDAR PUTERI, 19 Mac - Pelajar dan murid terjejas banjir di Johor diberi kelonggaran untuk tidak memakai pakaian seragam sekolah untuk tempoh hingga dua bulan.Kelonggaran itu diberi bagi mengurangkan beban keluarga yang perlu menggantikan pakaian seragam anak mereka.Exco Pendidikan, Penerangan dan Komunikasi negeri, Norlizah Noh berkata pihaknya menerusi Jabatan Pendidikan Negeri sudah diarah mengumpulkan data pelajar dan murid terjejas banjir supaya bantuan bersesuaian dapat disalurkan."Kerajaan negeri juga akan memantau proses Pengajaran dan Pembelajaran di Rumah (PdPR) pelajar, selain memberi bantuan gajet kepada pelajar yang tiada peranti untuk mengikuti kelas berkenaan," kata Norlizah kepada pemberita dalam sidang media di luar Persidangan Dewan Negeri Johor, di sini.Jumlah pelajar yang tiada peranti akan dikenal pasti bagi memudahkan mereka mengikuti PdPR seterusnya meringankan beban keluarga.


Korea Utara lancar peluru berpandu balistik jarak dekat

SEOUL, 19 Mac - Korea Utara melancarkan peluru berpandu balistik jarak dekat, pada Ahad.Tentera Seoul berkata dalam seminggu ujian persenjataan itu telah dilakukan sebanyak empat kali ketika Korea Selatan dan Amerika Syarikat mengadakan latihan ketenteraan utama.Seoul dan Washington telah meningkatkan kerjasama pertahanan dalam menghadapi ancaman ketenteraan dan nuklear yang semakin meningkat dari Utara yang telah menjalankan beberapa siri ujian senjata terlarang yang semakin provokatif beberapa bulan kebelakangan ini.

Korea Selatan dan Amerika Syarikat sedang menjalani latihan bersama selama 11 hari yang dikenali sebagai Freedom Shield, latihan terbesar mereka dalam tempoh lima tahun.Korea Utara melihat latihan itu sebagai latihan menghadapi pencerobohan dan telah berulang kali memberi amaran bahawa ia akan mengambil tindakan "terlalu besar" sebagai tindak balas.“Tentera kami mengesan satu peluru berpandu balistik jarak dekat yang dilepaskan dari sekitar kawasan Tongchang-ri di wilayah Pyongan Utara pada pukul 11:05 pagi (waktu tempatan) ke arah Laut Timur."Peluru berpandu itu terbang sejauh 800 kilometer (500 batu) dan sedang dianalisis oleh perisikan AS dan Korea Selatan,,” kata Ketua Turus Bersama Korea Selatan (JCS) dalam satu kenyataan.JCS turut menyifatkan pelancaran itu sebagai satu "provokasi serius" yang melanggar sekatan Pertubuhan Bangsa Bersatu (PBB)."Tentera kita akan mengekalkan postur kesediaan yang kukuh berdasarkan keupayaannya untuk bertindak balas terhadap sebarang provokasi oleh Korea Utara, sambil menjalankan latihan dan latihan gabungan yang intensif dan teliti," katanya.-AFP


Laporan polis meningkat, bukti masyarakat selesa berurusan

KUALA LUMPUR, 19 Mac- Polis DiRaja Malaysia (PDRM) menerima peningkatan laporan dan aduan kes di Wilayah Persekutuan sebanyak 71,000 pada 2022 berbanding tahun sebelumnya.Menurut Ketua Polis Kuala Lumpur, Datuk Azmi Abu Kassim, peningkatan ini menunjukkan indikator bahawa masyarakat senang bekerjasama dengan pihak polis. Berdasarkan data yang direkodkan, sejumlah 470,000 laporan polis telah diterima pada tahun 2022 di Kuala Lumpur dan Putrajaya.

(Ketua Polis Kuala Lumpur, Datuk Azmi Abu Kassim)

"Selaku Ketua Polis Kuala Lumpur ingin memberi perakuan betapa di KL ini malah sebenarnya di seluruh negara, tiada seorang pun pegawai kanan polis membiarkan sebarang perilaku jenayah berlaku di depan mata dia tanpa tindakan, ini mustahil. Polis akan mengambil tindakan ke atas sebarang perlakuan jenayah yang berlaku dihadapan matanya, kita berikrar utnuk memberikan yang terbaik demi keselamatan dan ketenteraman awam," beliau berkata demikian ketika ditemui Program High Profile Policing bersama Ketua Polis Kuala Lumpur, sempena Peringatan Hari Polis Ke-216 Tahun 2023 di Esplanade Kuala Lumpur Convention Centre, di sini.PDRM menyeru agar orang awam terus memberi kerjasama dan hadir membuat laporan polis secara fizikal dan juga secara atas talian untuk sebarang kes yang berlaku bagi tindakan seterusnya.Pihaknya memberi jaminan akan mengambil tindakan segera bagi setiap laporan yang dibuat.Sementara itu, Datuk Azmi berkata, 7 individu telah diambil keterangan oleh pihak polis berkaitan laporan satu perarakan berkaitan dengan gaya hidup songsang di ibu negara.Keterangan 7 individu itu, termasuk penganjurnya akan melengkapkan kertas siasatan bagi tindakan selanjutnya."Kita dalam usaha melengkapkan kertas siasatan, beberapa keterangan telah kita ambil kalau tidak silap saya tujuh individu telah kita ambil percakapan mereka, kalau tiada halangan kita mensasarkan 21hb ini iaitu hari selasa untuk kita rujuk siasatan ke pejabat timbalan pendakwaraya," katanya di sini.Ahad lalu, polis mengesan seramai 150 orang terlibat dalam perhimpunan dipercayai ada kaitan dengan pesta LGBT yang dikatakan berlaku di hadapan Kompleks Sogo ke Dataran Merdeka.


Jualan Rahmah di Bazar Ramadan Kedah

KODIANG, 19 Mac - Jualan Rahmah akan diperluaskan di bazar Ramadan negeri Kedah tidak lama lagi, yang akan dimulakan di Jitra, Tanah Merah, Changlun dan Kodiang.Pengarah Kementerian Perdagangan Dalam Negeri dan Kos Sara Hidup (KPDN) Kedah Affendi Rajini Kanth berkata, sebanyak 16 barangan keperluan asas terpilih akan dijual bawah harga subsidi dan dihadkan kepada 300 orang sahaja, khususnya golongan B40."Maklum balas kepada keperluan bulan Ramadan nanti kita telah rancang untuk mengadakan tiga di setiap cawangan, ke tiga bazar Ramadan untuk kita berikan ruang dan peluang membeli belah atau untuk lebih kurang 300 orang kita sasar di setiap satu bazar Ramadan yang kita pilih InsyaAllah," kata Affendi di sini.

(Affendi ditemui pemberita selepas pelancaran Jualan Rahmahdi Pusat Peduli Rakyat DUN Kota Siputeh di Kampung Kandis,Kodiang di Kedah, yang turut dihadiri Dr Salmee Said, ADUN Kota Siputeh)

Sementara itu Affendi memaklumkan setakat ini sebanya 185  restoran atau kedai makan di Kedah telah mengguna pakai konsep Menu Rahmah dan KPDN mensasarkan 200 premis menyediakan Menu Rahmah.Premis-premis yang berdaftar dengan KPDN Kedah atas dasar sukarela untuk sertai konsep Menu Rahmah mendapat sambutan menggalakkan daripada pengunjung ke premis mereka.


KKM sasar 20,000 pakar perubatan menjelang 2030

KUCHING, 19 Mac- Kementerian Kesihatan (KKM) menyasarkan lebih 20,000 pakar perubatan di negara ini menjelang tahun 2030.Menterinya, Dr Zaliha Mustafa berkata pakar berkenaan akan meliputi pelbagai disiplin perubatan untuk menambah baik akses perkhidmatan kesihatan di Malaysia."Perkara itu perlu dilakukan...sudah tentu dari segi latihan, dapatkan lebih ramai doktor supaya berminat menjadi pakar."Diharapkan pada masa itu kita sudah ada pakar mencukupi untuk berkhidmat di KKM," katanya.

Beliau menyatakan demikian pada sidang media selepas merasmikan Persidangan Pembedahan Global yang julung kali dianjurkan di sini.Menyentuh kerjasama KKM dan Kementerian Pembangunan Kerajaan Tempatan untuk mewujudkan inisiatif perkhidmatan ambulan udara, beliau mendedahkan perbincangan lanjut akan diteruskan bagi memperhalusi inisiatif tersebut yang disifatkan sangat baik.Perkhidmatan itu antara lain akan membantu menerbangkan pesakit di pedalaman atau kawasan yang sukar dihubungi untuk mendapatkan rawatan di hospital menggunakan perkhidmatan helikopter milik Jabatan Bomba dan Penyelamat Malaysia (JBPM).Ambulan udara juga akan digunakan untuk menghantar mangsa kemalangan di lebuh raya bagi meminimukan risiko kesihatan berikutan kesesakan jalan.Dalam pada itu, Dr Zaliha mendedahkan Malaysia akan menjadi "leading country" dalam acara sampingan Perhimpunan Kesihatan Dunia untuk pembedahan global di Geneva, Switzerland pada Mei depan.Acara tiga hari itu, akan menampilkan penceramah dari Malaysia dan negara-negara lain untuk berkongsi ilmu dan pandangan mengenai pembedahan global.


RDC Manong, ruang penduduk desa tingkat inovasi

KUALA KANGSAR, 19 Mac - Ruang Daya Cipta (RDC) di Manong, Kuala Kangsar merupakan RDC pertama di negeri Perak.Projek dibawah Kementerian Sains, Teknologi dan Inovasi (MOSTI) itu menyediakan ruang dan kemudahan latihan kepada komuniti luar bandar seperti penggunaan automasi, bengkel mesin, sudut inovasi serta peralatan mini studio.Menteri Sains, Teknologi dan Inovasi, Chang Lih Kang berkata projek dengan kerjasama Yayasan Inovasi Malaysia (YIM) itu bertujuan memantapkan lagi aktiviti inovasi dan daya cipta di kalangan komuniti luar bandar bagi berhadapan dengan era pendigitalan.

"Orang-orang desa sangat teruja dengan wujudnya satu ruang reka di kawasan mereka dan ruang reka ini dia bukan semata-mata pameran sahaja tetapi kita juga ada banyak program."Ini termasuk latihan untuk drone, latihan untuk robotik dan lain-lain, perniagaan dalam talian kita akan bantu kawan-kawan kita di kawasan desa ini," katanya pada sidang media selepas melancarkan RDC Manong, di sini.Tambah Lih Kang, setakat ini sebanyak 10 RDC telah dibangunkan dan akan ditambah di lokasi lain mengikut keperluan.Sementara itu, Lih Kang berkata pihak kementerian juga akan membangunkan model RDC berbeza daripada yang telah sedia ada.Untuk itu, katanya MOSTI bercadang untuk melaksanakan geran pembiayaan sepadan dengan wakil-wakil rakyat atau kerajaan negeri agar RDC tersebut dapat dibangunkan dengan lebih banyak.


RM296.4 juta baik pulih jalan persekutuan dan negeri di Johor

ISKANDAR PUTERI, 19 Mac - Kerajaan Johor menerima peruntukan RM296.4 juta daripada Kerajaan Persekutuan untuk membaik pulih jalan persekutuan dan negeri, sehingga akhir tahun ini.Daripada jumlah itu, RM97.4 juta digunakan bagi membaik pulih tiga jalan persekutuan yang tidak pernah diselenggara sejak empat tahun lalu. Exco Kerja Raya, Pengangkutan dan Insfrastruktur, Mohd Fazli Mohd Salleh berkata kerja-kerja pelebaran jalan lebuh raya Pasir Gudang kepada tiga lorong kini sedang dilaksana melibatkan beberapa pengalihan utiliti dengan kos RM75 juta."Untuk tahun ini sebanyak 124 yang kita rancang sehingga akhir tahun 2023. Mungkin ada tambahan lagi berdasarkan keputusan daripada Perdana Menteri, umumkan dalam bajet kita ada lebihan RM5.1 billion, Sistem Maklumat Rekod-Rekod Jalan Raya Malaysia (MARRIS) dan bagi pihak kerajaan negeri akan melakukan permohonan," kata Mohd Fazli di sini.

(Mohd Fazl ditemui pemberita selepas Persidangan Dewan Negeri (DUN) Johordi Kota Iskandar, di sini)

Enam lokasi jalan teruk di lebuh raya Pasir Gudang telah dikenal pasti dengan empat daripadanya telah diluluskan melibatkan kos RM5 juta.Kerja melebarkan jalan dari empat lorong kepada enam lorong sejauh tujuh kilometer juga sedang dijalankan yang dijangka mengambil masa 36 bulan untuk disiapkan.


KPM dalam proses agih 50,000 komputer riba kepada semua sekolah

KOTA BHARU, 19 Mac- Kementerian Pendidikan (KPM) dalam proses mengagihkan 50,000 komputer riba kepada semua sekolah di seluruh negara bagi tujuan pembelajaran menggunakan buku teks digital.Ketua Pengarah Pendidikan, Datuk Pkharuddin Ghazali berkata pengagihan akan dibuat mengikut peruntukan dan formula yang dibincangkan di peringkat kementerian.Sehingga kini, lebih 70 peratus buku teks digital dihasilkan untuk manfaat pelajar sejak diperkenalkan pada 2021.Internet juga antara perkara utama pembelajaran buku teks digital dan pihaknya masih berusaha memastikan peranti mencukupi untuk dibekalkan kepada semua sekolah."Kita bergerak ke arah untuk melaksanakan dasar pendidikan digital dan ia dalam proses untuk dibawa ke peringkat Jemaah Menteri."Sekiranya diluluskan nanti hala tuju kita adalah ke arah pendidikan bersifat digital supaya anak-anak kita dapat pelajaran yang mudah difahami dan memberi impak besar," katanya.

Beliau berkata demikian selepas membuat lawatan Hari Pertama Pembukaan Sekolah Sesi Akademik 2023/2024 bagi kumpulan A di Sekolah Jenis Kebangsaan Cina (SJKC) Chung Hwa, di sini hari ini.Seramai 280,942 pelajar melibatkan 595 sekolah di Kelantan memulakan sesi akademik 2023/2024 hari ini.


Penjawat awam perlu terap nilai integriti

ALOR SETAR, 19 Mac- Penjawat awam perlu menerapkan nilai-nilai integriti dan disiplin yang tinggi dengan menjauhi amalan rasuah dan salah guna kuasa yang boleh menjejaskan imej dan kredibiliti perkhidmatan awam. Sultan Kedah, Al Aminul Karim Sultan Sallehuddin Sultan Badlishah bertitah, amalan budaya kerja berintegriti dan berdisiplin tinggi perlu diterapkan supaya rakyat lebih yakin dengan komitmen yang digalas oleh setiap penjawat awam.

(Sultan Kedah, Al Aminul Karim Sultan Sallehuddin Sultan Badlishah)

Baginda bertitah, rakyat akan melihat dan menilai apa jua tingkah laku yang mencerminkan identiti penjawat awam dan mereka perlu terus menjadi individu yang berintegriti dan profesional.“Seperti mana warkah Saidina Ali bin Abi Talib kepada Malik Harith al-Ashtar, “Pilihlah di antara mereka yang mempunyai akhlak yang mulia dan bersifat amanah, orang yang tidak akan mengambil kesempatan daripada kedudukan mereka yang istimewa," titahnya.

Baginda bertitah demikian pada Majlis Perjumpaan Sultan Kedah bersama Penjawat Awam Negeri Kedah di Dewan Seri Negeri, Wisma Darul Aman, Alor Setar, hari ini.Hadir sama, Setiausaha Kerajaan Negeri, Datuk Norizan Khazali.Titah baginda, fungsi dan peranan penjawat awam pada masa kini juga perlu bersifat dinamik dan responsif terhadap keperluan rakyat dan negeri amnya.Bagi memastikan perkhidmatan awam menjadi satu badan yang kekal relevan pada masa hadapan, Baginda turut menyeru kepada semua penjawat awam agar sentiasa komited dan produktif bagi menghasilkan perkhidmatan yang cemerlang.Justeru, penjawat awam hendaklah mempunyai daya ketahanan yang tinggi, anjal, tangkas dan berinovasi serta dilengkapi dengan nilai integriti yang tinggi.“Beta juga ingin berpesan kepada semua penjawat awam agar sentiasa bersikap 'people-centric' dan berfikiran realistik serta sentiasa bersedia untuk menyelesaikan pelbagai masalah merentasi jabatan dan agensi demi kesejahteraan rakyat, sekali gus menambahkan keyakinan serta kepercayaan rakyat kepada penjawat awam.“Beta berpandangan penjawat awam memerlukan keterangkuman idea dan 'networking government' oleh semua pihak melalui konsep 'quadruple helix' yang melibatkan kerajaan, swasta, institusi pendidikan dan rakyat.“Dalam hubungan ini, penjawat awam wajar menghayati pemikiran kolaboratif yang menekankan kepentingan bekerjasama dengan menyingkirkan budaya kerja silo ke arah memenuhi kesejahteraan rakyak,” titah baginda.Al Aminul Karim Sultan Sallehuddin berharap agar semua penjawat awam negeri dan persekutuan sentiasa meletakkan keutamaan Negeri Kedah dalam setiap perancangan pembangunan negeri. Sebarang perkara yang melibatkan kepentingan negeri hendaklah dirunding terlebih dahulu demi menjaga keharmonian dan kedaulatan Negeri Kedah.